title: Deċiżjoni tal-Kummissjoni tal-21 ta’ April 2015 dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkoperax fil-ġlieda kontra s-sajd illegali, mhux irrappurtat u mhux irregolat

text:
               29.4.2015

               MT

               Il-Ġurnal Uffiċjali tal-Unjoni Ewropea

               C 142/7

         DEĊIŻJONI TAL-KUMMISSJONI
   tal-21 ta’ April 2015
   dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkoperax fil-ġlieda kontra s-sajd illegali, mhux irrappurtat u mhux irregolat
   (2015/C 142/06)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jirrevoka r-Regolamenti (KE) Nru 1093/94 u (KE) Nru 1447/1999 (1), u b’mod partikolari l-Artikolu 32 tiegħu,
   Billi:
   1.   INTRODUZZJONI

               (1)

               Ir-Regolament (KE) Nru 1005/2008 (ir-“Regolament IUU”) jistabbilixxi sistema tal-Unjoni li tipprevjeni, tiskoraġġixxi u telimina sajd illegali, mhux irrappurtat u mhux irregolat (sajd IUU).

               (2)

               Il-Kapitolu VI tar-Regolament IUU jistabbilixxi l-proċedura għall-identifikazzjoni ta’ pajjiżi terzi li ma jikkoperawx, id-démarches fir-rigward ta’ pajjiżi bħal dawn, l-istabbiliment ta’ lista ta’ tali pajjiżi, it-tneħħija minn dik il-lista, il-pubbliċità ta’ dik il-lista u kull miżura ta’ emerġenza.

               (3)

               Skont l-Artikolu 32 tar-Regolament IUU, il-Kummissjoni għandha tinnotifika lill-pajjiżi terzi bil-possibbiltà li jiġu identifikati bħala pajjiżi li ma jikkoperawx. Din in-notifika hija ta’ bixra preliminari. In-notifika għandha tkun ibbażata fuq il-kriterji stipulati fl-Artikolu 31 tar-Regolament IUU. Il-Kummissjoni għandha tieħu wkoll id-démarches kollha stabbiliti fl-Artikolu 32 ta’ dak ir-Regolament fir-rigward tal-pajjiżi terzi nnotifikati. B’mod partikolari, fin-notifika l-Kummissjoni għandha tinkludi informazzjoni dwar il-fatti u l-kunsiderazzjonijiet essenzjali li jsejsu identifikazzjoni bħal din, tagħti l-opportunità lil dawk il-pajjiżi biex jirrispondu u jipprovdu evidenza li tikkontradixxi l-identifikazzjoni u, fejn ikun xieraq, toffri pjan ta’ azzjoni għat-titjib u miżuri meħudin biex jirrettifikaw is-sitwazzjoni. Il-Kummissjoni għandha tagħti żmien biżżejjed lill-pajjiżi terzi nnotifikati biex iwieġbu għan-notifika u żmien xieraq biex jirranġaw is-sitwazzjoni.

               (4)

               Skont l-Artikolu 31 tar-Regolament IUU, il-Kummissjoni Ewropea għandha tidentifika lill-pajjiżi terzi li hija tqis bħala pajjiżi li ma jikkoperawx fil-ġlieda kontra s-sajd IUU. Pajjiż terz għandu jiġi identifikat bħala pajjiż terz li ma jikkoperax jekk jonqos milli jaqdi d-dmirijiet tiegħu skont il-liġi internazzjonali bħala Stat tal-bandiera, tal-port, kostali jew tas-suq, jew milli jieħu azzjoni biex jipprevjeni, jiskoraġġixxi u jelimina s-sajd IUU.

               (5)

               L-identifikazzjoni ta’ pajjiżi terzi li ma jikkoperawx għandha tkun ibbażata fuq ir-reviżjoni tal-informazzjoni kollha kif inhu stipulat fl-Artikolu 31(2) tar-Regolament IUU.

               (6)

               Skont l-Artikolu 33 tar-Regolament IUU, il-Kunsill għandu jistabbilixxi lista ta’ pajjiżi terzi li ma jikkoperawx. Il-miżuri stipulati, inter alia, fl-Artikolu 38 tar-Regolament IUU japplikaw għal dawk il-pajjiżi.

               (7)

               Skont l-Artikolu 20(1) tar-Regolament IUU, l-aċċettazzjoni ta’ ċertifikati tal-qabda vvalidati minn pajjiżi terzi li huma Stati tal-bandiera hija soġġetta għal notifika lill-Kummissjoni dwar l-arranġamenti għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li l-bastimenti tas-sajd tal-pajjiżi terzi kkonċernati għandhom ikunu konformi magħhom.

               (8)

               Skont l-Artikolu 20(4) tar-Regolament IUU, il-Kummissjoni tikkopera b’mod amministrattiv ma’ pajjiżi terzi f’oqsma li jappartjenu għall-implimentazzjoni ta’ dak ir-Regolament.

         2.   PROĊEDURA FIR-RIGWARD TAR-RENJU TAT-TAJLANDJA

               (9)

               In-notifika tar-Renju tat-Tajlandja bħala Stat tal-bandiera waslet għand il-Kummissjoni b’konformità mal-Artikolu 20 tar-Regolament IUU fis-6 ta’ Ottubru 2009.

               (10)

               Bejn it-18 u t-22 ta’ April 2011, il-Kummissjoni, bl-appoġġ tal-Aġenzija Ewropea għall-Kontroll tas-Sajd (European Fisheries Control Agency - EFCA), wettqet żjara fit-Tajlandja fil-kuntest tal-koperazzjoni amministrattiva stipulata fl-Artikolu 20(4) tar-Regolament IUU.

               (11)

               Iż-żjara saret biex tivverifika l-informazzjoni dwar l-arranġamenti tat-Tajlandja għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li l-bastimenti tas-sajd iridu jikkonformaw magħhom, il-miżuri meħudin mit-Tajlandja biex timplimenta l-obbligi tagħha fil-ġlieda kontra s-sajd IUU u biex tissodisfa r-rekwiżiti u l-punti tagħha dwar l-implimentazzjoni tal-iskema tal-Unjoni taċ-ċertifikazzjoni tal-qabda.

               (12)

               Ir-rapport finali taż-żjara ntbagħat lit-Tajlandja fit-30 ta’ Ġunju 2011.

               (13)

               Fis-27 ta’ April 2012, saret laqgħa teknika bejn it-Tajlandja u s-servizzi tal-Kummissjoni. It-Tajlandja tat aġġornament dwar l-iżviluppi minn April 2011 lil hawn fir-rigward tal-implimentazzjoni tar-Regolament IUU. It-Tajlandja ppreżentat Att dwar is-Sajd rivedut, aċċettat mill-Kabinett u lest għall-adozzjoni mis-Senat u mill-Parlament, kif ukoll programm dwar Sistema ta’ Monitoraġġ tal-Bastimenti li tnieda u li hemm il-pjan li jinfirex aktar fl-2013, u abbozz finali tal-Pjan ta’ Azzjoni Nazzjonali dwar is-sajd IUU li kien lest għat-traduzzjoni.

               (14)

               Bejn id-9 u t-12 ta’ Ottubru 2012 saret żjara oħra mill-Kummissjoni fit-Tajlandja biex issegwi l-azzjonijiet meħuda fl-ewwel żjara.

               (15)

               Ir-rapport finali taż-żjara ntbagħat lit-Tajlandja fid-9 ta’ Novembru 2012.

               (16)

               Fid-29 ta’ Novembru 2012, it-Tajlandja ppreżentat informazzjoni addizzjonali u fit-23 ta’ Jannar 2013 ippreżentat il-kummenti tagħha dwar ir-rapport taż-żjara ta’ Novembru 2012.

               (17)

               Fil-15 ta’ Frar, il-Kummissjoni wieġbet għall-kummenti fir-rapport tat-Tajlandja bid-data tat-23 ta’ Jannar 2013.

               (18)

               It-Tajlandja tat informazzjoni addizzjonali fil-forma ta’ pjan ta’ azzjoni biex ittejjeb is-sistemi ta’ traċċabilità għall-prodotti tas-sajd impurtati fil-11 ta’ April 2013.

               (19)

               Bejn it-8 u d-9 ta’ Ottubru 2014 saret żjara oħra mill-Kummissjoni fit-Tajlandja biex issegwi l-azzjonijiet meħuda fil-missjoni ta’ Ottubru 2012.

               (20)

               Ir-rapport finali taż-żjara ntbagħat lit-Tajlandja fid-29 ta’ Ottubru 2014. Matul iż-żjara, il-Kummissjoni stabbiliet li ftit li xejn sar progress dwar in-nuqqasijiet kritiċi identifikati fl-2011.

               (21)

               Fid-19 ta’ Novembru 2014, saret laqgħa bejn it-Tajlandja u s-servizzi tal-Kummissjoni li fiha t-Tajlandja għamlet kummenti addizzjonali. Wara l-laqgħa, it-Tajlandja ressqet għadd ta’ rappreżentazzjonijiet bil-miktub. Fit-28 ta’ Jannar 2015, it-Tajlandja ppreżentat il-verżjoni mhux uffiċjali tal-Att dwar is-Sajd li ġie ppubblikat fid-9 ta’ Jannar 2015 (referenza Fisheries Act B.E. 2558 (2015).

               (22)

               It-Tajlandja hija membru tal-Kummissjoni għat-Tonn tal-Oċean Indjan (Indian Ocean Tuna Commission — IOTC). It-Tajlandja rratifikat il-Konvenzjoni tan-Nazzjonijiet Uniti tal-1982 dwar id-Dritt tal-Baħar (United Nations Convention on the Law of the Sea - UNCLOS).

               (23)

               Sabiex tevalwa l-konformità tat-Tajlandja mal-obbligi internazzjonali tagħha bħala Stat tal-bandiera, tal-port, tal-kosta jew tas-suq kif stipulat fil-ftehimiet internazzjonali li hemm referenza għalihom fil-premessa 22 u stabbiliti mill-Organizzazzjoni tal-Ġestjoni tas-Sajd Reġjonali (Regional Fisheries Management Organisation — RFMOs) relevanti msemmija f’dik il-premessa, il-Kummissjoni fittxet u analizzat l-informazzjoni kollha li qieset neċessarja għall-finijiet ta’ dak l-eżerċizzju. It-test ewlieni legali fis-seħħ dwar il-ġestjoni Tajlandiża tas-sajd huwa l-Att dwar is-Sajd tal-1947. Il-pubblikazzjoni riveduta ta’ Jannar 2015 hija mistennija li tidħol fis-seħħ fl-2015. Din hija kkumplimentata minn għadd ta’ regolamenti u notifiki ministerjali li jkopru aspetti tekniċi dwar il-ġestjoni tas-sajd. Il-parti l-kbira ta’ dawn it-testi għandhom aktar minn 10 snin u ma ġewx aġġornati. L-awtoritajiet tat-Tajlandja aċċettaw il-ħtieġa ta’ reviżjoni tal-Att dwar is-Sajd u ħadmu għal ħafna snin biex jiżviluppaw l-istrument il-ġdid.

               (24)

               Il-Kummissjoni użat ukoll l-informazzjoni miksuba mid-dejta disponibbli ppubblikata mill-IOTC kif ukoll l-informazzjoni disponibbli pubblikament.

         3.   IL-POSSIBBILTÀ LI T-TAJLANDJA TIĠI IDENTIFIKATA BĦALA PAJJIŻ TERZ LI MA JIKKOPERAX

               (25)

               Il-Kummissjoni analizzat l-obbligi tat-Tajlandja bħala Stat tal-bandiera, tal-port, tal-kosta jew tas-suq, skont l-Artikolu 31(3) tar-Regolament IUU. Għall-fini ta’ dik l-analiżi, il-Kummissjoni qieset il-kriterji elenkati fl-Artikolu 31(4) sa (7) tar-Regolament IUU.

         3.1.   Ir-Rikorrenza ta’ Bastimenti IUU u l-flussi kummerċjali IUU (l-Artikolu 31(4) tar-Regolament IUU)

               (26)

               Il-Kummissjoni stabbiliet, abbażi tal-informazzjoni miksuba miż-żjarat tagħha fuq il-post u minn informazzjoni disponibbli pubblikament, li mill-anqas 11-il bastiment kienu involuti f’attivitajiet IUU matul il-perjodu (2)
                   (3)
                   (4) 2010-2014.

               (27)

               Abbażi tal-evidenza miksuba, ġie rrappurtat li bastimenti li jtajru l-bandiera Tajlandiża wettqu dawn il-każijiet ta’ ksur serju li ġejjin, li jmorru kontra l-miżuri ta’ konservazzjoni u ġestjoni applikabbli fi ħdan iż-żoni tas-sajd ikkonċernati, billi: stadu mingħajr liċenzja valida, awtorizzazzjoni jew permess maħruġ mill-Istat tal-bandiera jew mill-Istati kostali rilevanti; stadu mingħajr tagħmir ta’ Sistema ta’ Monitoraġġ tal-Bastimenti (Vessel Monitoring System — VMS) abbord f’ibħra internazzjonali u Stati kostali fejn il-VMS huwa rekwiżit għall-bastimenti kollha li jtajru bandiera barranija; ippreżentaw informazzjoni żbaljata dwar iż-żoni tas-sajd biex jiksbu validazzjoni taċ-ċertifikati tal-qabda mill-awtoritajiet Tajlandiżi u tal-importazzjoni tal-prodotti fl-UE; iffalsifikaw jew ħbew il-marki, l-identità jew ir-reġistrazzjoni tagħhom; xekklu l-ħidma tal-uffiċjali tal-Istat tal-kosta fit-twettiq ta’ dmirijiethom fl-ispezzjonar tal-konformità mal-miżuri applikabbli dwar il-konservazzjoni u l-ġestjoni; Barra minn hekk, xi wħud minn dawn il-bastimenti ma ssodisfawx l-obbligi tagħhom li jirreġistraw u jirrapportaw dħul, ħruġ u dejta dwar il-qabda li għamlu lill-awtoritajiet tal-Istati kostali. Id-Dipartiment tas-Sajd Tajlandiż (DOF) investiga wieħed mill-każijiet kif spjegat f’din id-Deċiżjoni (il-premessa 79) iżda ma ngħatat l-ebda prova ta’ azzjonijiet oħra lill-Kummissjoni.

               (28)

               F’Ottubru 2014, ħames (5) bastimenti Tajlandiżi ġew arrestati għal sajd illegali fiż-żona ekonomika esklussiva (ŻEE) ta’ Papua New Guinea (PNG). In-nuqqas ta’ VMS abbord il-parti l-kbira tal-bastimenti Tajlandiżi (kif deskritt fil-premessa 37) flimkien ma’ kollaborazzjoni dgħajfa mal-Istati ġirien (it-Taqsima 3.2 ta’ din id-Deċiżjoni) jissuġġerixxu li r-riskju li fost il-flotta Tajlandiża sseħħ attività IUU huwa għoli. Dan huwa sostnut minn distribuzzjoni estensiva ta’ bastimenti Tajlandiżi involuti f’attivitajiet IUU fl-Oċean Indjan u fl-Oċean Paċifiku tal-Punent fl-2011-2014 (kif iddikjarat fil-premessa 26). Il-post u l-firxa ta’ dawn l-inċidenzi jaqblu mad-distribuzzjoni tal-flotta Tajlandiża tal-ibħra mbiegħda qabel l-2012.

               (29)

               Storikament, il-flotta Tajlandiża kkontribwiet għal 40 % tal-produzzjoni tas-sajd tal-qbid marittimu. Din naqset b’mod konsiderevoli fl-aħħar snin minħabba sajd żejjed ta’ stokkijiet demersali u pelaġiċi fl-ibħra Tajlandiżi (5). Fl-2007, il-flotta Tajlandiża ġiet irrappurtata li kienet qed tistad fl-Indoneżja, fil-Kambodja, fil-Malasja, fil-Bangladesh, fis-Somalja, fil-Madagascar u fil-Mjanmar b’aktar minn 460 bastiment magħruf. Illum, il-flotta tal-ibħra mbiegħda naqset għal 10 bastimenti tas-sajd bil-konz awtorizzati li jistadu fiż-żona tal-IOTC u 52 bastiment tat-tkarkir liċenzjati biex jistadu f’Papua New Guinea. It-tnaqqis fl-istokkijiet tal-ħut fl-ibħra territorjali Taljandiżi flimkien mat-tnaqqis taż-żona tas-sajd minħabba t-telf tad-drittijiet ta’ aċċess għall-ibħra ta’ pajjiżi terzi jissuġġerixxu li għadd kbir ta’ bastimenti tas-sajd għadhom joperaw b’mod illegali mingħajr regolamentazzjoni jew rappurtar tal-qabda kemm f’ibħra internazzjonali kif ukoll fl-ilmijiet tal-Istati kostali.

               (30)

               Il-flotta kibret b’aktar minn 15 000 bastiment mill-2011 lil hawn, u issa tlaħħaq madwar 40 000 bastiment li minnhom 7 000 huma kklassifikati bħala bastimenti kummerċjali (kull wieħed b’tunnellaġġ gross ta’ aktar minn 20 tunnellata). Mit-total, anqas minn wieħed minn kull ħamsa jużaw ġurnali ta’ abbord, fatt li jissuġġerixxi li l-maġġoranza tal-qabdiet ma jiġux rappurtati. F’dan ir-rigward, it-Tajlandja naqset milli tissodisfa r-responsabbiltajiet tagħha bħala Stat kostali biex tiżgura l-aqwa użu tar-riżorsi tas-sajd fiż-ŻEE tagħha skont fatturi xjentifiċi, ambjentali u ekonomiċi, kif stipulat fl-Artikoli 61 u 62 tal-UNCLOS. Dan imur ukoll kontra l-punt 24 tal-Pjan ta' Azzjoni Internazzjonali sabiex jiġi skoraġġit u eliminat is-Sajd Illegali, Mhux Irrapportat u Mhux Irregolat (IPOA-IUU (6)) li jistipula l-obbligu tal-preżentazzjoni, b’mod regolari, tal-informazzjoni dwar il-qabdiet li tkun fil-ġurnali ta’ abbord.

               (31)

               Il-premessi minn 28 sa 30 juru li s-sajd u l-industrija tat-Tajlandja huma kkaratterizzati minn tnaqqis fl-istokkijiet tal-ħut, tnaqqis fiż-żona tas-sajd (għeluq taż-żoni ŻEE u t-telf tal-aċċess għall-ilmijiet kostali tal-istati kostali ta’ pajjiżi terzi) u żieda fil-kapaċità tas-sajd (madwar 4 000 bastiment kummerċjali fl-2011 għal 7 000 fl-2014). Il-fatti deskritti f’dawn il-premessi kollha jappoġġaw il-konklużjoni preliminari li l-flotta Tajlandiża topera illegalment barra mill-ibħra territorjali Tajlandiżi b’qabdiet li jew ma jiġux irrappurtati jew jiġu ddikjarati b’mod falz.

               (32)

               Fir-rigward tal-informazzjoni stipulata fil-premessi 26, 27, 28 u 31, il-Kummissjoni tikkunsidra li t-Tajlandja naqset milli tissodisfa r-responsabbiltajiet tagħha bħala Stat tal-bandiera biex tipprevjeni li l-flotta tagħha tinvolvi ruħha f’attivitajiet IUU. F’dan il-kuntest huwa mfakkar li, skont l-Artikolu 94(2)(b) tal-UNCLOS, l-Istat tal-bandiera għandu jassumi l-ġurisdizzjoni skont il-liġi interna tiegħu fuq kull vapur li jtajjar il-bandiera tiegħu, inkluż fuq l-azzjonijiet tal-kaptan, tal-uffiċjali u tal-ekwipaġġ abbord. Huwa nnutat li l-Istat tal-bandiera għandu d-dmir li jieħu, jew li jikkopera ma’ Stati oħra biex jittieħdu, miżuri bħal dawn għaċ-ċittadini rispettivi tiegħu skont kif ikun meħtieġ għall-konservazzjoni tar-riżorsi ħajjin fl-ibħra internazzjonali.

               (33)

               Skont l-Artikolu 31(4)(b), il-Kummissjoni eżaminat ukoll il-miżuri li ħadet it-Tajlandja fir-rigward tal-aċċess ta’ prodotti tal-ħut li ġejjin minn sajd IUU fis-suq tagħha.

               (34)

               Il-Kummissjoni analizzat id-dokumentazzjoni u informazzjoni oħra dwar il-monitoraġġ u l-kontroll tat-Tajlandja fuq is-sajd tagħha minn qbid marittimu u wkoll ta’ prodotti importati. Wara din il-valutazzjoni, il-Kummissjoni tqis li t-Tajlandja ma tistax tiżgura li l-prodotti tas-sajd li jidħlu fil-portijiet tagħha u li l-impjanti tal-ipproċessar ma jkunux ġejjin minn sajd IUU. L-awtoritajiet Tajlandiżi ma setgħux juru li għandhom l-informazzjoni kollha meħtieġa biex jiċċertifikaw il-legalità tal-importazzjonijiet u l-prodotti pproċessati maħsuba għas-suq tal-UE. L-elementi ewlenin fil-bażi tal-valutazzjoni tal-Kummissjoni huma mogħtija fil-qosor aktar ‘il quddiem.

               (35)

               Ir-reġistrazzjoni u l-liċenzjar ta’ bastimenti Tajlandiżi ssir mid-Dipartiment Marittimu (DM) u Dipartiment tas-Sajd (DS) rispettivament, b’dan tal-aħħar involut fiż-żewġ attivitajiet mill-2010 lil hawn. Fl-2011, l-għadd ta’ bastimenti rreġistrati kważi rdoppja wara eżerċizzju li fih l-awtoritajiet ħeġġew bastimenti li mhux irreġistrati jew mhux illiċenzjati biex jirreġistraw.

               (36)

               Iż-żjara tal-2012 uriet li ż-żewġ dipartimenti involuti fir-reġistrazzjoni ma jikkoperawx u li d-differenza fl-għadd ta’ bastimenti rreġistrati tvarja bi ftit eluf. In-nuqqas ta’ koperazzjoni bejn id-DM u d-DS idgħajjef il-kapaċità tat-Tajlandja li tissorvelja d-daqs u l-kapaċità tal-flotta u tippermetti li operaturi illegali joperaw mit-Tajlandja mingħajr ma jinqabdu. Ir-riskju li bastimenti Tajlandiżi joperaw mingħajr reġistrazzjoni jew liċenzja u jħottu l-art qabdiet mhux iddikjarati għall-ipproċessar għadu għoli.

               (37)

               Barra minn hekk, in-nuqqas ta’ VMS bħala għodda għall-monitoraġġ tal-lokalità tal-attività tas-sajd ifixkel il-proċess tal-validazzjoni taċ-ċertifikati tal-qabda Tajlandiżi billi l-awtoritajiet ma jistgħux jivverifikaw u jerġgħu jiċċekkjaw, b’mod sistematiku u indipendenti, iż-żoni tal-qbid ma’ dawk iddikjarati mill-operaturi. F’dan ir-rigward, it-Tajlandja tonqos milli tikkonforma mar-rekwiżiti li tiżgura monitoraġġ, kontroll u sorveljanza komprensivi u effikaċi tas-sajd skont l-Artikolu 94 tal-UNCLOS u l-Paragrafu 24 tal-IPOA-IUU.

               (38)

               Bastimenti ta’ pajjiżi terzi mhumiex awtorizzati jistadu f’ibħra Tajlandiżi. It-Tajlandja tipproċessa kwantitajiet kbar ta’ prodotti tas-sajd ta’ pajjiżi terzi kemm minn dawk notifikati kif ukoll minn dawk mhux notifikati.

               (39)

               Xi ħut ta’ pajjiżi terzi joriġina minn bastimenti li jtajru l-bandiera ta’ pajjiż li kienu nnotifikati mill-Kummissjoni bħala potenzjalment li jiġu identifikati bħala pajjiżi terzi li ma jikkoperawx skont l-Artikolu 32 tar-Regolament (KE) Nru 1005/2008. Dawn jinkludu: Il-Korea, Papua New Guinea u l-Filippini.

               (40)

               It-Tajlandja tipproċessa wkoll ħut minn pajjiżi terzi li mhumiex innotifikati lill-Kummissjoni skont l-Artikolu 20 tar-Regolament IUU inkluż Vanuatu, l-Istati Federali tal-Mikroneżja u l-Gżejjer Marshall. Dan iżid ir-riskju li l-prodotti tal-ħut destinati għas-suq tal-UE ma jistgħux jiġu ggarantiti bħala li ma jkunux ġejjin minn sajd IUU (kif deskritt fil-premessi minn 48 sa 51)

               (41)

               L-awtoritajiet Tajlandiżi żviluppaw għadd ta’ skemi ta’ traċċabilità biex jissorveljaw u jikkontrollaw il-prodotti tas-sajd ta’ pajjiżi terzi li jidħlu fil-portijiet tagħhom għall-ipproċessar u għall-esportazzjoni.

               (42)

               Skont l-informazzjoni pprovduta mill-awtoritajiet, 10 % tal-ħatt l-art f’portijiet Tajlandiżi huwa vverifikat. Madankollu, l-awtoritajiet m’għandhomx bażi legali biex jispezzjonaw, jissanzjonaw jew jirrifjutaw l-aċċess ta’ bastimenti ta’ pajjiżi terzi f’portijiet Tajlandiżi. L-importazzjonijiet kollha jinħarġilhom permess ta’ importazzjoni mal-preżentazzjoni ta’ sett ta’ dokumenti (ir-reġistrazzjoni tal-bastiment, il-liċenzja, eċċ.) u ċertifikat tal-qabda fil-każ ta’ prodotti maħsuba għas-suq tal-UE. Iż-żjarat tal-2012 u l-2014 żvelaw li ċ-ċertifikati tal-qabda spiss jaslu ġimgħat jew anke xhur wara l-importazzjoni fit-Tajlandja. Huwa diffiċli ħafna, jekk mhux impossibbli, li tiġi stabbilita r-rabta bejn il-permess tal-importazzjoni u n-numru taċ-ċertifikat tal-qabda, u b’hekk it-traċċabilità ssir saħansitra aktar diffiċli.

               (43)

               Il-paragrafi 11(2) u 11(3) tal-Kodiċi ta’ Mġiba tal-FAO jgħidu li l-kummerċ internazzjonali ta’ ħut u prodotti tal-ħut ma għandux jikkomprometti l-iżvilupp sostenibbli tas-sajd, u għandu jkun ibbażat fuq miżuri trasparenti kif ukoll fuq liġijiet, regolamenti u proċeduri amministrattivi sempliċi u komprensivi. Barra minn hekk l-IPOA IUU jipprovdi gwida dwar miżuri relatati mas-suq li dwarhom hemm ftehim internazzjonali (il-punti 65 sa 76), li tappoġġja t-tnaqqis jew l-eliminazzjoni tal-kummerċ ta’ ħut u prodotti tal-ħut li jkunu ġejjin minn sajd IUU. Is-sistemi ta’ traċċabilità osservati mill-Kummissjoni (kif deskritt fil-premessi 44 sa 48) juru biċ-ċar kif it-Tajlandja naqset milli tieħu miżuri biex ittejjeb it-trasparenza tas-swieq tagħha u b’hekk tipprevjeni r-riskju li prodotti IUU jiġu nnegozjati mit-Tajlandja.

               (44)

               Fl-2012 il-Kummissjoni żaret diversi operaturi, sensara u impjanti tal-ipproċessar tat-tonn biex tevalwa t-trasparenza u t-traċċabilità fis-suq tal-industrija tas-sajd fit-Tajlandja. Ġew identifikati għadd ta’ nuqqasijiet (kif deskritt fil-premessi 45 sa 47).

               (45)

               L-awtoritajiet Tajlandiżi implimentaw sistema ta’ traċċabilità żviluppata biex jiżguraw li kull prodott intenzjonat għas-suq tal-UE jkun jista’ jiġi traċċat lura għall-oriġini tiegħu u li jkun hemm kont tal-prodotti kollha. Waqt iż-żjara tagħha f’Ottubru 2012, il-Kummissjoni evalwat din is-sistema ta’ traċċabilità kemm fil-livell tal-awtoritajiet kif ukoll fil-livell tal-kumpaniji tal-ipproċessar. Il-Kummissjoni stabbiliet li s-sistemi ta’ traċċabilità żviluppati mill-awtoritajiet pubbliċi Tajlandiżi mhumiex inkorporati fis-sistemi tal-kontabilità tal-kumpaniji u għaldaqstant ma jassigurawx li d-dejta hija eżawrjenti u affidabbli billi ma hemm ebda rabta bejn dak li jitniżżel fis-sistemi tal-awtoritajiet u dak li huwa rreġistrat fis-sistemi tal-kontabilità tal-produzzjoni tal-kumpanniji. Din is-sitwazzjoni ddgħajjef l-affidabilità tal-katina tat-traċċabilità fil-livell tal-kumpaniji. Barra minn hekk, il-bażijiet elettroniċi tad-dejta li jappoġġjaw is-sistemi tal-awtoritajiet mhumiex kompluti u xi dokumenti kruċjali fil-katina tal-provvista, bħad-Dokument tal-Moviment tal-Importazzjoni, ma jirreġistrawx dejta kritika (pereżempju l-isem tal-bastiment fornitur u l-kwantità totali attwalment mixtrija mill-kumpanija tal-ipproċessar). Dan jenfasizza n-nuqqasijiet fis-sistema sħiħa tat-traċċabilità.

               (46)

               Skemi nazzjonali tad-dokumentazzjoni li ġew żviluppati mill-awtoritajiet għall-finijiet tat-traċċabilità jintużaw b’mod ħażin mill-operaturi, li nstab li jirreġistraw il-kwantitajiet ta’ ħut li jidħol b’mod żbaljat. Dan jesponi s-sistema għall-possibilità ta’ abbuż billi, permezz ta’ ċertifikati tal-qabda żbaljati, l-operaturi jitħallew jiddikjaraw li daħħlu kwantitajiet akbar milli fil-fatt ikun vera u b’hekk isir ħasil tal-ħut grazzi għal dawn l-istimi ogħla.

               (47)

               Il-kumpaniji jagħmlu Karta Bilanċjali tal-Istokk tal-Materja Prima għall-finijiet ta’ din l-iskema. Huma jimlew il-parti li tirreferi għall-kwantitajiet sħaħ iddikjarati fuq iċ-ċertifikat tal-qabda għall-kuntrarju ta’ dawk li nxtraw realment. Il-karta bilanċjali timtela minn kumpaniji mingħajr rabta ma’ sistemi interni tal-kontabilità u dan jagħmluh wara l-ipproċessar sabiex jiksbu d-dikjarazzjoni tal-ipproċessar tal-Anness IV mill-awtoritajiet. Dan juri li s-sistemi tar-reġistrazzjoni tad-dejta osservati mhumiex suffiċjenti billi ma jiħdux kont tad-differenzi fil-qligħ mill-produzzjoni u r-rati ta’ konverżjoni. Barra minn hekk, l-inabilità li jkun hemm rabta bejn il-kwantitajiet ta’ materja prima u l-kwantitajiet ta’ prodotti pproċessati bl-użu ta’ sistemi ta’ kontabilità interna tesponi u tiftaħ is-sistema għal dikjarazzjonijiet żbaljati u l-ħasil ta’ prodotti IUU. L-għadd relattivament żgħir ta’ awditi mid-Dipartiment tas-Sajd u n-nuqqas ta’ azzjoni ċara kontra dan in-nuqqas fis-sistemi ta’ traċċabilità juru nuqqas ta’ rieda li tiġi żgurata t-trasparenza fil-katina tal-provvista u nuqqas ta’ miżuri kontra operaturi konnessi direttament jew indirettament ma’ attivitajiet ta’ sajd IUU b’konformità ma’ dawk deskritti fil-punt 72 sa 74 tal-IPOA-IUU.

               (48)

               Iż-żjara tal-2012 żvelat ukoll li 40 000 tunnellata ta’ tonn importat ma ġewx ikkontrollati mill-awtoritajiet doganali. Il-kollaborazzjoni bejn id-DS u d-Dwana biex tiġi żgurata l-preċiżjoni tal-importazzjonijiet ta’ materja prima hija dgħajfa.

               (49)

               Bi tħejjija għaż-żjara tal-2014, l-Aġenzija Ewropea għall-Kontroll tas-Sajd (European Fisheries Control Agency - EFCA) analizzat ftit mijiet ta’ ċertifikati tal-qabda ppreżentati fil-fruntieri tal-UE għal kunsinni li joriġinaw mit-Tajlandja. Dawn iċ-ċertifikati tal-qabda kienu vvalidati mill-awtoritajiet tas-sajd Tajlandiżi abbażi ta’ informazzjoni pprovduta minn operaturi Tajlandiżi. L-impatt ta’ problemi fis-sistemi ta’ reġistrazzjoni tad-dejta kif deskritt hawn fuq jidhru fl-irregolaritajiet elenkati hawn taħt (kif deskritt fil-premessi 50 u 51).

               (50)

               L-analiżi ta’ prodotti maqbuda lokalment żvelat l-inkonsistenzi li ġejjin: kwantitajiet differenti tal-istess materja prima li jippreżentaw piżijiet ugwali ta’ prodotti pproċessati finali; żewġ ċertifikati tal-qabda maħruġa għall-istess vjaġġ; prodotti mnixxfa li jżidu fil-piż għall-kuntrarju tat-tnaqqis mistenni osservat wara l-proċess ta’ deidrazzjoni; rendiment tal-produzzjoni li jvarja minn esportatur għall-ieħor bi prodotti finali jinstabu li jkunu sa darbtejn l-ammont ta’ materja prima; data tal-esportazzjoni bejn tliet (3) sa erba’(4) snin wara d-data tal-qabda u tal-produzzjoni; żona tal-qbid mhux indikata; Miżuri ta’ konservazzjoni u ġestjoni internazzjonali, reġjonali u nazzjonali mhux indikati.

               (51)

               L-analiżi ta’ ċertifikati tal-qabda ta’ pajjiżi terzi pproċessati fit-Tajlandja żvelat l-irregolaritajiet li ġejjin: ċertifikat tal-qabda marbut ma’ attività IUU magħrufa; dejta fuq iċ-ċertifikati tal-qabda żbaljata jew inkonsistenti bħal: numru IMO żbaljat, inkonsistenzi bejn il-piż ta’ dak li jinqabad, jinħatt u jiġi pproċessat, bastimenti mhux elenkati fir-reġistri approvati tal-RFMO, bastimenti tat-ġarr li mhumiex fuq il-lista ta’ bastimenti tat-ġarr stabbiliti tal-RFMO, dati ta’ ħatt l-art qabel dawk tat-trażbord, kwantitajiet u dati fuq iċ-ċertifikati tal-qabda emendati. Dan l-ipproċessar ta’ prodotti maħruġ minn qabdiet direttament marbuta ma’ attivitajiet IUU kif ukoll qabdiet li ġejjin minn ċertifikati tal-qabda bi żbalji ċarament identifikabbli, juri li t-Tajlandja naqset milli tikkopera ma’ Stati oħra u organizzazzjonijiet reġjonali għall-ġestjoni tas-sajd biex tadotta miżuri xierqa relatati mal-kummerċ biex timpedixxi, tiskoraġġixxi u telimina s-sajd IUU kif inhu speċifikat fil-punt 68 u 72 tal-NPOA-IUU.

               (52)

               L-informazzjoni deskritta fil-premessi 50 u 51 turi li prodotti pproċessati mit-Tajlandja jostakolaw ir-regoli sostenibbli ta’ wara l-ħsad kif deskritti fl-Artikolu 11 tal-Kodiċi ta’ Kondotta tal-FAO u tenfasizza aktar kif it-Tajlandja naqset milli timponi regoli biex tiżgura koperazzjoni adegwata ma’ pajjiżi terzi li huma stati tas-sajd u timplimenta miżuri li jiżguraw it-trasparenza u t-traċċabilità ta’ prodotti fis-suq skont il-punti 67 sa 69 u 71 sa 72 tal-NPOA-IUU sabiex tippermetti t-traċċabilità tal-ħut u ta’ prodotti tal-ħut.

               (53)

               Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali kollha miġburin mill-Kummissjoni, kif ukoll mill-istqarrijiet magħmulin mill-pajjiż, jista’ jiġi stabbilit li, skont l-Artikolu 31(3) u 31(4)(b) tar-Regolament IUU, it-Tajlandja ma wettqitx l-obbligi tagħha skont il-liġi internazzjonali bħala Stat tal-kosta u tas-suq biex tipprevjeni l-aċċess ta’ prodotti tas-sajd li jirriżultaw minn sajd IUU lejn is-suq tagħha.

         3.2.   Nuqqas ta’ koperazzjoni u ta’ infurzar (l-Artikolu 31(5) tar-Regolament IUU)

               (54)

               Skont l-Artikolu 31(5)(a), il-Kummissjoni analizzat il-kollaborazzjoni tagħha mat-Tajlandja biex tara jekk din ikkoperatx effettivament billi wieġbet għall-mistoqsijiet, ipprovdiet rispons jew investigat kwistjonijiet relatati mas-sajd IUU u l-attivitajiet assoċjati.

               (55)

               Il-kollaborazzjoni ġiet ivvalutata mal-progress li kisbet it-Tajlandja minn sena għal sena.

               (56)

               Wara ż-żjara tal-2011, il-Kummissjoni stiednet lit-Tajlandja biex tikkopera fuq għadd ta’ kwistjonijiet dwar il-ġestjoni tas-sajd li kienu jeħtieġu attenzjoni urġenti. Dawn huma elenkati hawn taħt. — Il-qafas legali u amministrattiv għall-ġestjoni tas-sajd kien jeħtieġ aġġornament mal-adozzjoni tal-Liġi dwar is-Sajd u l-Pjan ta’ Azzjoni Nazzjonali dwar l-IUU biex tkun żgurata it-traspożizzjoni fil-liġi nazzjonali ta’ leġiżlazzjoni internazzjonali u reġjonali. — Il-Kummissjoni stiednet lit-Tajlandja biex tiżviluppa skema ta’ sanzjonijiet koerenti u ta’ deterrent appoġġjata minn reġistru tal-ksur u tas-sanzjonijiet. — Il-Kummissjoni ssuġġeriet titjib fil-qafas tal-monitoraġġ, il-kontroll u s-sorveljanza biex tiżgura l-kontroll tal-flotta Tajlandiża u l-aċċess ta’ bastimenti ta’ pajjiżi terzi għall-portijiet Tajlandiżi. L-iżvilupp ta’ Sistema ta’ Monitoraġġ tal-Bastimenti kif ukoll l-iżvilupp ta’ pjan ta’ spezzjonijiet. — L-effettività u t-trasparenza tal-iskema taċ-ċertifikazzjoni u t-traċċabilità tal-qabda għal esportazzjonijiet destinati għas-suq tal-UE kellhom jittejbu.

               (57)

               Iż-żjara tal-2012 fit-Tajlandja żvelat ftit li xejn progress fl-oqsma ta’ tħassib identifikati mill-Kummissjoni fl-2011 (kif deskritt fil-premessa ta’ hawn fuq). Il-liġi dwar is-sajd u l-NPOA-IUU kienu għadhom qed jiġu abbozzati bi skedi ta’ żmien għall-adozzjoni vagi. Ma ġie osservat l-ebda żvilupp fil-qafas ta’ Monitoraġġ, Kontroll u Sorveljanza (Monitoring Control and Surveillance — MCS) u, ħlief għal rabta addizzjonali bejn id-dokumenti tal-importazzjoni u ċ-ċertifikati tal-qabda ta’ pajjiżi terzi, ma ġew innutati l-ebda kisbiet sinifikanti fl-implimentazzjoni ta’ sistema għat-traċċabilità tagħhom. Ir-rapport tal-Kummissjoni ta’ Novembru 2012 jagħti dettalji dwar diversi kwistjonijiet imsemmija f’din il-premessa, u dawn huma l-istess bħal dawk li nstabu fiż-żjara riċenti ta’ Novembru 2014.

               (58)

               Il-Kummissjoni tenniet il-ħtieġa għall-koperazzjoni u għal azzjonijiet korrettivi fir-rapport tagħha tad-9 ta’ Novembru 2012. It-Tajlandja kkummentat dwar ir-rapport fit-23 ta’ Jannar 2013. Il-Kummissjoni wieġbet għal dawn il-kummenti fil-15 ta’ Frar 2013 u enfasizzat li l-azzjonijiet Tajlandiżi jirreferu għal inizjattivi futuri mingħajr ma jagħtu objettivi dettaljati jew skadenzi ta’ żmien għat-tlestija. Ma ngħataw l-ebda azzjonijiet jew soluzzjonijiet konkreti għall-problemi elenkati fiż-żjajjar tal-2011 u l-2012 u l-mistoqsijiet dwar l-adozzjoni tal-Liġi dwar is-Sajd u titjib fis-sistema ta’ traċċabilità, baqgħu ma tweġbux.

               (59)

               It-Tajlandja wieġbet bi Pjan ta’ Azzjoni għat-Titjib fis-Sistema ta’ Traċċabilità għal Prodotti tas-Sajd Importati fil-11 ta’ April 2013. Dan kien ikkumplementat b’laqgħa teknika fis-27 ta’ April 2013 li matulha t-Tajlandja kkommettiet ruħha għal skedi ta’ żmien għall-adozzjoni tal-qafas legali ġdid (stabbiliti għall-2013) b’objettivi dettaljati ta’ proġetti tas-sajd u ta’ traċċabilità li kienu għadhom għaddejjin.

               (60)

               Il-komunikazzjoni ta’ wara nbdiet mill-Kummissjoni fit-30 ta’ Ġunju 2014, biex titlob segwitu għaż-żjara tal-2012. Iż-żjara ta’ Ottubru 2014 żvelat li ma kien sar ebda progress mill-2012 lil hawn. L-adozzjoni kritika tal-liġi dwar is-sajd li tippermetti l-implimentazzjoni u l-infurzar ta’ għodod ewlenin ta’ ġestjoni u traċċabilità tas-sajd kienet għadha abbozz bl-adozzjoni skedata għal xi żmien fl-2015. Il-kopertura tal-VMS tnaqqset għal anqas dgħajjes mill-2012 u l-analiżi taċ-ċertifikati tal-qabda pproċessati fit-Tajlandja enfasizzat ir-riskji li fis-suq tal-UE jidħlu prodotti IUU. Għal dawn ir-raġunijiet, il-Kummissjoni tqis li t-Tajlandja naqset milli tindirizza l-kwistjonijiet kollha identifikati fl-2012 u naqset milli teżerċita l-ġurisdizzjoni tagħha fuq kwistjonijiet amministrattivi, tekniċi u soċjali tal-flotta tagħha skont l-Artikolu 94 tal-UNCLOS. Barra minn hekk, hija naqset milli timplimenta d-dispożizzjonijiet tal-paragrafu 24 tal-IPOA IUU fir-rigward tal-monitoraġġ, il-kontroll u s-sorveljanza fuq il-flotta tagħha, b’mod partikolari rigward l-implimentazzjoni tal-VMS u r-rekwiżiti tal-ġurnal ta’ abbord (kif deskritt fil-premessi minn 36 sa 38 u minn 69 sa 74).

               (61)

               B’mod ġenerali l-awtoritajiet Tajlandiżi kkoperaw u rrispondew malajr għal talbiet għal informazzjoni jew verifiki kemm mill-Istati Membri kif ukoll mill-Kummissjoni skont l-Artikolu 17(6) tar-Regolament (KE) 1005/2008. Madankollu, l-eżattezza tat-tweġibiet tagħhom ġiet ostakolata minn nuqqasijiet fis-sistemi ta’ traċċabilità tagħhom kif deskritt fit-Taqsima 3(1) ta’ din id-Deċiżjoni. Dawn id-dgħufijiet huma aggravati min-nuqqas ta’ koperazzjoni bejn l-awtoritajiet Tajlandiżi u l-pajjiżi terzi li huma Stati tal-bandiera li minnhom timporta l-materja prima.

               (62)

               Skont l-Artikoli 63 u 64 tal-UNCLOS, l-Istati kostali u tal-bandiera għandhom jikkoperaw fir-rigward tal-ġestjoni ta’ speċijiet ta’ ħut transżonali u li jpassi ħafna. Il-punti 28 u 51 tal-IPOA IUU jiddeskrivu l-prattiki u l-oqsma ta’ ħidma li dwarhom l-Istati jeħtieġ jippruvaw jikkoperaw. Dawn jinkludu l-iżvilupp ta’ politiki komuni, mekkaniżmi għall-kondiviżjoni tad-dejta u ħidma konġunta dwar il-monitoraġġ, il-kontroll u s-sorveljanza.

               (63)

               It-Tajlandja hija l-akbar importatur tat-tonn fid-dinja, b’importazzjoni bejn 800 000 sa 850 000 tunnellata metrika ta’ tonn fis-sena (dejta tal-2008) għall-forniment ta’ aktar minn 50 impjant tal-ipproċessar li kollha jispeċjalizzaw fl-ipproċessar tat-tonn. 90 % ta’ dawn l-importazzjonijiet joriġinaw mill-Oċean Paċifiku Ċentrali u tal-Punent u l-bqija mill-Oċean Indjan tal-Punent (7). Dawn iċ-ċifri jenfasizzaw ir-rwol importanti li t-Tajlandja għandha fil-katina tal-provvista tal-prodotti tas-sajd ipproċessati lejn l-Ewropa u għaldaqstant l-importanza tal-koperazzjoni ma’ pajjiżi terzi li minnhom timporta l-prodotti tal-ħut bħala materja prima.

               (64)

               Mill-2010 lil hawn it-Tajlandja wettqet 26 verifika biss fuq eluf ta’ importazzjonijiet minn pajjiżi terzi li huma Stati tal-bandiera u 14 biss minn dawn il-verifiki twieġbu mill-pajjiżi terzi li huma Stati tal-bandiera. Meta wieħed jikkunsidra l-kwistjonijiet enfasizzati fil-premessi 51 u 52 dwar problemi fiċ-ċertifikati tal-qabda ta’ pajjiżi terzi, il-Kummissjoni tqis li t-Tajlandja naqset milli tikkopera ma’ Stati oħra biex tiffaċilita l-komunikazzjoni billi l-ewwel nett ma tippubbliċizzax il-punti ta’ kuntatt formali għal komunikazzjoni Interstatali u t-tieni nett billi ma tidħolx fi ftehimiet jew arranġamenti ma’ Stati li minnhom timporta prodotti tas-sajd għall-ipproċessar.

               (65)

               Fl-2011 it-Tajlandja kellha fis-seħħ arranġamenti bilaterali dwar is-sajd ma’ Myanmar, il-Jemen, l-Oman, l-Iran, Papua New Guinea u l-Bangladesh. Minn dawn, arranġament bilaterali wieħed biss għadu fis-seħħ illum ma’ assoċjazzjonijiet individwali tas-sajd f’Papua New Guinea.

               (66)

               F’Ottubru 2014, ħames(5) bastimenti tas-sajd Tajlandiżi ġew arrestati minħabba sajd illegali fiż-ŻEE tal-Papua New Guinea. Dan il-punt tqajjem mill-Kummissjoni fil-laqgħa mat-Tajlandja fid-19 ta’ Novembru 2014 iżda d-DS iddikjara li ma kien jaf xejn dwar l-avveniment. Dan jenfasizza l-koperazzjoni fqira bejn it-Tajlandja u pajjiżi terzi oħra, anki dawk li magħhom għandha ftehimiet bilaterali.

               (67)

               Skont l-Artikolu 31(5)(b), il-Kummissjoni analizzat miżuri eżistenti ta’ infurzar biex tipprevjeni, tiskoraġġixxi u telimina s-sajd IUU fit-Tajlandja.

               (68)

               Ir-regoli dwar ir-reġistrazzjoni u l-liċenzji ta’ bastimenti mhumiex ċari u n-nuqqas ta’ konformità mal-obbligu tar-reġistrazzjoni stipulat fil-liġi Tajlandiża ma ġiex sanzjonat kif xieraq mill-awtoritajiet Tajlandiżi (8). Din is-sitwazzjoni hija aggravata min-nuqqas ta’ koperazzjoni bejn l-amministrazzjonijiet biex titqabbel id-dejta dwar ir-reġistrazzjoni u tħalli s-sistema miftuħa għall-frodi (il-premessi 35 u 36). L-Artikolu 94 tal-UNCLOS u l-punti 42 u 43 tal-NPOA-IUU jispeċifikaw b’mod ċar l-obbligi li l-Istati tal-bandiera għandhom fir-rigward tar-reġistrazzjoni ta’ bastimenti tas-sajd. F’dan ir-rigward il-Kummissjoni tikkunsidra li t-Tajlandja naqset milli tiżgura li bastimenti li jtajru l-bandiera tagħha jkunu rreġistrati u lliċenzjati u naqset milli tieħu miżuri ta’ infurzar effettivi biex tirrimedja s-sitwazzjoni.

               (69)

               Matul il-laqgħa ta’ Novembru 2014, il-Kummissjoni saħqet fuq il-livelli baxxi ta’ penali previsti fl-abbozz rivedut tal-Liġi dwar is-Sajd. Il-livell attwali ta’ multi mhuwiex biżżejjed biex iċaħħad bastimenti kummerċjali kbar mill-benefiċċji akkumulati minn attivitajiet potenzjalment illegali. Għaldaqstant, il-penali kif inhuma llum mhumiex komprensivi u severi biżżejjed biex iwettqu l-funzjoni tagħhom ta’ deterrent. Barra minn hekk, id-DS ma jżommx reġistru tal-ksur u tas-sanzjonijiet u konsegwentement ma jistax juża r-rabta bejn il-ksur biex jiskopri reati ripetuti. Dan huwa aggravat min-nuqqas ta’ ċarezza u trasparenza fil-liġijiet u l-proċeduri, b’mod partikulari fir-rigward tar-reġistrazzjoni u tal-liċenzjar tal-bastimenti, kif ukoll it-traċċabilità u l-affidabilità tal-informazzjoni dwar id-dejta tal-ħatt l-art u tal-qabda. It-Tajlandja tonqos milli tissodisfa l-obbligi tagħha li timponi miżuri effettivi ta’ infurzar skont l-Artikolu 94 tal-UNCLOS u naqset milli turi li għandha fis-seħħ sistema ta’ sanzjonijiet xierqa għall-ġlieda kontra l-IUU kif deskritt fil-punt 21 tal-IPOA IUU.

               (70)

               Ir-rekwiżiti tas-Sistema ta’ Monitoraġġ tal-Bastimenti (il-VMS) mhumiex speċifikati fil-leġiżlazzjoni Tajlandiża u l-bastimenti mhumiex legalment obbligati joperaw sistema tal-VMS fl-ibħra territorjali Taljandiżi.

               (71)

               Fl-2011, id-Dipartiment tas-Sajd ippreżenta t-tnedija ta’ proġett pilota tal-VMS li jinvolvi aktar minn 300 bastiment. Is-sistema kienet operata minn fornituri privati u l-frekwenza tar-rappurtar ma ssodisfatx l-istandards internazzjonali dwar ir-rappurtar bil-VMS bħal dawk stabbiliti mill-RFMOs. Barra minn hekk, l-irregolaritajiet fil-frekwenza tar-rapportar u fir-rapportar bil-VMS ma ġewx segwiti kif xieraq mid-DS.

               (72)

               Fl-2012, il-proġett pilota tal-VMS kien ikopri 110 bastimenti, dawn il-bastimenti kienu joperaw fi stati kostali jew ibħra internazzjonali fejn il-VMS huwa meħtieġ bil-liġi. Il-proġett kellu jiġi estiż għall-flotta kollha kummerċjali sal-2014-15. Madankollu sa Ottubru 2014, il-kopertura tal-VMS kienet tnaqqset għal 50 bastiment u ma kien għad hemm l-ebda qafas legali fis-seħħ biex jiġu stabbiliti r-rekwiżiti tal-VMS għall-flotta Tajlandiża.

               (73)

               In-nuqqas ta’ kopertura tal-VMS fil-parti l-kbira tal-flotta juri n-nuqqas ta’ ħila fil-monitoraġġ tal-operazzjonijiet tas-sajd fuq il-baħar u jdgħajjef il-kapaċità biex id-DS jinforza r-regoli applikabbli għaż-żoni ta’ baħar differenti kkonċernati b’mod effettiv. Dan, flimkien man-nuqqas ta’ koperazzjoni ma’ pajjiżi terzi rriżulta f’bastimenti tas-sajd Tajlandiżi jistadu fl-ibħra tal-PNG mingħajr VMS, fejn il-liġi tal-PNG titlob VMS abbord għall-bastimenti kollha ta’ pajjiżi terzi. It-Tajlandja fasslet abbozz ta’ programm għall-installazzjoni ta’ transponders tal-VMS fuq il-flotta tagħha (il-bastimenti kollha ta’ aktar minn 30 tunnellaġġ gross). In-nuqqas tat-Tajlandja li timplimenta sistema ta’ VMS effettiva jaffettwa l-konformità tagħha mal-Artikolu 94 tal-UNCLOS u r-rakkomandazzjonijiet tal-punt 24 tal-IPOA-IUU. Għaldaqstant, il-Kummissjoni temmen li t-Tajlandja ma tiżgurax monitoraġġ, kontroll u sorveljanza komprensivi u effettivi tal-bastimenti tas-sajd li jtajru l-bandiera tagħha.

               (74)

               Il-ftit verifika li ssir mill-awtoritajiet kompetenti fuq l-importazzjonijiet minn pajjiżi terzi lejn it-Tajlandja (il-premessa 64) turi li t-Tajlandja ma kkoperatx b’mod proattiv ma’ pajjiżi terzi biex tiżgura l-legalità tal-prodotti pproċessati. Dan idgħajjef it-trasparenza tal-katina ta’ traċċabilità u l-abbiltà tad-DS biex jaqbad kull ksur u jieħu azzjoni xierqa ta’ infurzar.

               (75)

               Il-Kummissjoni tinnota li, abbażi tal-informazzjoni misluta miż-żjajjar tal-Kummissjoni fl-2011 u fl-2012, ma tistax tqis li l-awtoritajiet Tajlandiżi għandhom nuqqas ta’ riżorsi finanzjarji, iżda pjuttost ma għandhomx l-ambjent legali u amministrattiv meħtieġ biex jiżgura l-prestazzjoni effiċjenti u effettiva tad-dmirijiet tagħhom bħala stat tal-bandiera, kostali u tas-suq.

               (76)

               It-Tajlandja hija meqjusa bħala pajjiż fil-fażi avvanzata tal-iżvilupp (9) li jirċievi għajnuna permezz ta’ sħubijiet konġunti ma’ diversi organizzazzjonijiet internazzjonali (eż. il-FAO) u mal-UE. It-Tajlandja għandha indiċi għoli fl-iżvilupp tal-bniedem, u fl-2014 ġiet ikklassifikata fid-89 post minn 187 pajjiż (10) skont l-Indiċi tal-Iżvilupp tal-Bniedem tan-Nazzjonijiet Uniti. Fid-dawl ta’ dawn l-elementi u tal-informazzjoni li toħroġ miż-żjajjar bejn l-2011 u l-2014, il-Kummissjoni tqis li t-Tajlandja mhijiex nieqsa mir-riżorsi finanzjarji biex twettaq dmirijietha bħala stat tal-bandiera, tal-kosta, tal-port u tas-suq, iżda pjuttost nieqsa mill-istrumenti legali u amministrattiv meħtieġa biex tiżgura sistemi effiċjenti u effettivi għat-twettiq tal-obbligi tagħha.

               (77)

               Fid-dawl tas-sitwazzjoni spjegata f’din it-Taqsima u abbażi tal-elementi fattwali kollha miġbura mill-Kummissjoni, kif ukoll mill-istqarrijiet kollha li għamel ir-Renju tat-Tajlandja, jista’ jiġi stabbilit, skont l-Artikolu 31(3) u (5) tar-Regolament IUU, li t-Tajlandja naqset milli taqdi d-dmirijiet tagħha skont il-liġi internazzjonali fir-rigward tal-isforzi għall-koperazzjoni u l-infurzar.

         3.3.   Nuqqas ta’ implimentazzjoni ta’ regoli internazzjonali (l-Artikolu 31(6) tar-Regolament IUU)

               (78)

               It-Tajlandja rratifikat l-UNCLOS fl-2011 u hija parti kontraenti tal-IOTC.

               (79)

               Skont l-Artikolu 31(6)(b), il-Kummissjoni analizzat l-informazzjoni kollha dwar l-istatus tat-Tajlandja bħala parti kontraenti tal-IOTC. Il-kwistjonijiet prinċipali kienu l-arrest ta’ bastiment tas-sajd li jtajjar il-bandiera Tajlandiża mingħajr awtorizzazzjoni jew liċenzja tas-sajd fiż-ŻEE ta’ Mauritius (11) fl-2011, u l-possibbiltà ta’ ksur minn bastimenti tas-sajd tat-tonn bil-konz waqt trasbordi fuq il-baħar fl-2013 (12). It-Tajlandja investigat u pprovdiet tweġiba sodisfaċenti (13) għall-każ tal-2013 iżda ma weġbitx għall-każ tal-2011 u ma ppreżentat l-ebda rapport dwar l-investigazzjoni tal-kwistjoni (14). Dan mhuwiex kompletament konsistenti mar-rekwiżiti għall-Stati tal-bandiera biex jinvestigaw kwistjonijiet marbuta ma’ ksur tal-bastimenti tagħhom skont l-Artikolu 94 tal-UNCLOS u mal-obbligu ta’ koperazzjoni ma’ Stati dwar kwistjonijiet li jikkonċernaw il-konservazzjoni u l-ġestjoni ta’ riżorsi ħajjin skont l-Artikolu 118 tal-UNCLOS. Ġew irrappurtati kwistjonijiet minuri oħra rigward is-sottomissjonijiet tard ta’ dejta ta’ osservazzjoni u tal-qabda, iżda dawn kollha ġew imwieġba fi żmien l-iskadenzi adatti (15).

               (80)

               L-Att dwar is-Sajd 2015 rivedut ġie abbozzat għall-ewwel darba fl-1999 b’żidiet żgħar, li ddaħħlu f’Diċembru 2014, li jistipulaw miżuri addizzjonali b’rabta mal-kontroll tas-sajd, l-akkwakultura, l-iġjene tal-ikel u s-sistema ta’ penali. Madankollu, l-abbozz attwali ppreżentat mhuwiex biżżejjed biex jindirizza l-kumplessitajiet tal-lum tal-attivitajiet tas-sajd u l-kummerċ ta’ prodotti mit-Tajlandja. L-ewwel nett, id-definizzjonijiet jidhru insuffiċjenti billi ma jinkludux definizzjonijiet ta’ attivitajiet li huma meqjusa bħala IUU jew jikkostitwixxu ksur serju. It-tieni nett, il-kamp ta’ applikazzjoni huwa dejjaq wisq billi b’mod ġenerali jistipula l-ġestjoni ta’ attivitajiet tas-sajd f’ilmijiet territorjali u fi tliet (3) żoni barra miż-ŻEE Tajlandiża li għalihom bħalissa ma hemm l-ebda arranġament jew awtorizzazzjoni ta’ sajd. Biex il-kamp ta’ applikazzjoni jkun effettiv, dan għandu japplika għall-bastimenti kollha li joperaw fl-ilmijiet tagħha u għall-bastimenti Tajlandiżi li joperaw barra ż-ŻEE. It-tielet nett, l-abbozzar sar qabel ma t-Tajlandja rratifikat l-UNCLOS fl-2011, u t-test propost ma jittrasponix il-prinċipji ewlenin ta’ konservazzjoni u ġestjoni internazzjonali bħal dawk skont l-Artikolu minn 61 sa 64 tal-UNCLOS. Barra minn hekk, it-test ġie abbozzat qabel l-iżvilupp ta’ għadd ta’ strumenti internazzjonali ewlenin għall-ġestjoni tas-sajd bħall-IPOA IUU fl-2001 u għalhekk ma jinkorporax il-prinċipji u d-definizzjoni ta’ dan it-test li għalkemm mhux vinkolanti huwa aċċettat b’mod ġenerali. Fl-aħħar nett, mhix inkluża skema ta’ sanzjonar deterrenti, fatt li jdgħajjef il-kapaċità tat-Tajlandja li tissodisfa r-rekwiżiti tal-Artikolu 73 tal-UNCLOS dwar l-infurzar tal-liġijiet u r-regolamenti, u l-punt 21 tal-IPOA IUU.

               (81)

               L-Artikolu 62(1) tal-UNCLOS jistabbilixxi li l-Istati kostali għandhom jadottaw miżuri kompatibbli ma’ dawk li japplikaw fir-reġjun u fl-ibħra internazzjonali sabiex jiżguraw is-sostenibbiltà fit-tul ta’ stokkijiet ta’ ħut transżonali u li jpassi ħafna u biex jippromwovu l-aħjar użu tar-riżorsi tas-sajd. Il-qafas legali Tajlandiż jistipula biss miżuri limitati ta’ konservazzjoni u ġestjoni għall-ibħra territorjali.

               (82)

               Bl-eċċezzjoni tal-UNCLOS 1982, it-Tajlandja ma rratifikatx strumenti legali internazzjonali oħra b’rabta mal-ġestjoni tas-sajd. Meta wieħed iqis l-importanza tat-Tajlandja bħala Stat tas-suq partikolarment għat-tonn migratorju u speċijiet simili għat-tonn, dawn is-sejbiet jostakolaw l-isforzi biex hija tissodisfa l-obbligi tagħha ta’ koperazzjoni skont l-UNCLOS (l-Artikoli 62 u 63 u 116 u 117).

               (83)

               In-nuqqasijiet fir-rigward tal-implimentazzjoni tal-VMS mhumiex konformi mal-paragrafu 24(3) tal-IPOA IUU, li jistipula li l-Istati għandhom iwettqu monitoraġġ, kontroll u sorveljanza komprensivi u effettivi tas-sajd, minn meta jibda sal-punt tal-ħatt l-art u sad-destinazzjoni finali, inkluż bl-implimentazzjoni ta’ VMS skont l-istandards nazzjonali, reġjonali u internazzjonali rilevanti. Ir-ratifika u t-traspożizzjoni ta’ miżuri ta’ konservazzjoni u ġestjoni minn strumenti internazzjonali msemmija hawn fuq jgħinu biex il-flotta Tajlandiża ma tiġix identifikata bħala potenzjalment involuta f’attivitajiet IUU.

               (84)

               It-Tajlandja ma adottatx il-Kodiċi ta’ Kondotta għal Sajd Responsabbli tal-Organizzazzjoni tal-Ikel u l-Agrikoltura tan-Nazzjonijiet Uniti (il-Kodiċi ta’ Kondotta tal-FAO) li jirrakkomanda t-trasparenza fil-liġijiet tas-sajd u fit-tħejjija tagħhom, kif ukoll fil-proċessi rispettivi ta’ tfassil u teħid ta’ deċiżjonijiet u fil-proċessi ta’ ġestjoni (il-paragrafi 6(13) u 7(1)(9) rispettivament). Din tipprovdi prinċipji u standards applikabbli għall-konservazzjoni, il-ġestjoni u l-iżvilupp tas-sajd kollu u tkopri wkoll, fost l-oħrajn, il-qbid, l-ipproċessar u l-kummerċ ta’ ħut u prodotti tal-ħut, l-operazzjonijiet tas-sajd u r-riċerka dwar is-sajd. In-nuqqas ta’ għarfien dwar l-importanza ta’ dawn il-prinċipji espressa mid-DS fil-laqgħa ta’ Novembru 2014 isaħħaħ il-konklużjonijiet milħuqa b’mod preliminari mill-Kummissjoni dwar in-nuqqas tat-Tajlandja milli tiżgura regoli u proċeduri ċari, komprensivi u trasparenti (kif deskritt fil-premessa 80). Barra minn hekk in-nuqqasijiet fit-traċċabilità kif deskritt fit-Taqsima 3.1 ta’ din id-Deċiżjoni huma kontra l-prinċipju tal-Artikolu 11(1)(11) tal-Kodiċi ta’ Kondotta tal-FAO li jitlob lill-Istati jiżguraw li l-kummerċ internazzjonali u lokali ta’ ħut u ta’ prodotti tas-sajd isir skont prattiki ta’ konservazzjoni u ta’ ġestjoni tajbin billi jittejbu l-identifikazzjoni tal-oriġini tal-ħut u tal-prodotti tas-sajd. Meta wieħed iqis l-importanza tat-Tajlandja bħala waħda mill-akbar nazzjonijiet fl-ipproċessar tal-ħut, l-applikazzjoni ta’ dawn il-prinċipji tidher li hija ta’ importanza vitali biex tiġi żgurata l-konservazzjoni ta’ riżorsi ħajjin kemm f’ilmijiet kostali kif ukoll f’ibħra internazzjonali kif stipulat fl-Artikolu 61, 117 u 119 tal-UNCLOS.

               (85)

               Il-prestazzjoni tat-Tajlandja fl-implimentazzjoni ta’ strumenti internazzjonali mhijiex konformi mar-rakkomandazzjonijiet tal-punt 10 tal-IPOA IUU li jirrakkomanda li l-Istati, bħala prijorità, jirratifikaw, jaċċettaw u jaderixxu mal-UNFSA. Il-Kummissjoni tqis li, fil-każ tat-Tajlandja, li għandha flotta sinifikanti ta’ bastimenti tas-sajd involuti f’operazzjonijiet tas-sajd marbutin ma’ speċijiet ta’ ħut li jpassi ħafna (l-aktar it-tonn fiż-żoni tal-IOTC u possibbilment fiż-żona tal-WCPFC), din ir-rakkomandazzjoni hija partikolarment rilevanti.

               (86)

               Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali kollha miġbura mill-Kummissjoni, kif ukoll mid-dikjarazzjonijiet kollha li għamel il-pajjiż, jista’ jiġi stabbilit, skont l-Artikolu 31(3) u (6) tar-Regolament IUU, li t-Tajlandja naqset milli taqdi d-dmirijiet tagħha skont il-liġi internazzjonali fir-rigward tar-regoli, ir-regolamenti u l-miżuri ta’ konservazzjoni u ġestjoni internazzjonali.

         3.4.   Restrizzjonijiet speċifiċi tal-pajjiżi fil-fażi ta’ żvilupp

               (87)

               Ta’ min ifakkar li, skont l-Indiċi tal-Iżvilupp tal-Bniedem tan-Nazzjonijiet Uniti (United Nations Human Development Index — UNHDI), it-Tajlandja titqies bħala pajjiż bi żvilupp għoli tal-bniedem (fid-89 post minn 187 pajjiż). Ta’ min ifakkar ukoll li, skont ir-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabbilixxi strument ta' finanzjament tal-koperazzjoni għall-iżvilupp (16), it-Tajlandja hija elenkata fil-kategorija ta’ Pajiiżi u Territorji bi Dħul Medju-Għoli (17).

               (88)

               Ta’ min jinnota li n-notifika tat-Tajlandja bħala Stat tal-bandiera ġiet aċċettata mill-Kummissjoni skont l-Artikolu 20 tar-Regolament IUU fis-6 ta’ Ottubru 2009. It-Tajlandja kkonfermat, kif mitlub mill-Artikolu 20(1) tar-Regolament IUU, li għandha arranġamenti nazzjonali fis-seħħ għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li magħhom għandhom ikunu konformi l-bastimenti tas-sajd tagħha.

               (89)

               Ta’ min jinnota wkoll li l-Unjoni diġà ffinanzjat azzjoni ta’ assistenza teknika speċifika fit-Tajlandja fir-rigward tal-ġlieda kontra s-sajd IUU fl-2011 (18).

               (90)

               Meta wieħed iqis il-klassifika tal-UNHDI u l-osservazzjonijiet matul iż-żjajjar bejn l-2011 u l-2014, l-ebda evidenza ma tissuġġerixxi li n-nuqqas tat-Tajlandja milli taqdi l-obbligi tagħha skont il-liġi internazzjonali huwa r-riżultat ta’ livelli baxxi ta’ żvilupp. Ma teżisti l-ebda evidenza tanġibbli li tikkorrelata n-nuqqasijiet fil-monitoraġġ, il-kontroll u s-sorveljanza tas-sajd man-nuqqas ta’ kapaċitajiet u infrastruttura. It-Tajlandja qatt ma sostniet li l-limitazzjonijiet fl-iżvilupp jaffettwaw l-abbiltà tagħha li jkollha MCS b’saħħitha u kien biss dan l-aħħar (f’Novembru 2014) li talbet appoġġ mill-UE biex ittejjeb l-iskemi tat-traċċabilità u taċ-ċertifikazzjoni tal-qabda. Il-Kummissjoni wieġbet b’mod pożittiv għal din it-talba ġenerali.

               (91)

               Fid-dawl tas-sitwazzjoni kif spjegata f’din it-Taqsima, u abbażi tal-elementi fattwali kollha miġbura mill-Kummissjoni kif ukoll tad-dikjarazzjonijiet kollha magħmulin mill-pajjiż, jista’ jiġi stabbilit, skont l-Artikolu 31(7) tar-Regolament IUU, li l-istatus tal-iżvilupp u l-prestazzjoni globali tat-Tajlandja fir-rigward tal-ġestjoni tas-sajd mhumiex ostakolati mil-livell tal-iżvilupp tagħha.

         4.   KONKLUŻJONI DWAR IL-POSSIBBILTÀ TA’ IDENTIFIKAZZJONI BĦALA PAJJIŻ TERZ LI MA JIKKOPERAX

               (92)

               Fid-dawl tal-konklużjonijiet li ntlaħqu dwar in-nuqqas tat-Tajlandja milli taqdi l-obbligi tagħha skont il-liġi internazzjonali bħala Stat tal-bandiera, tal-port, tal-kosta jew tas-suq u milli tieħu azzjoni biex tipprevjeni, tiskoraġġixxi u telimina s-sajd IUU, dak il-pajjiż għandu jiġi nnotifikat, skont l-Artikolu 32 tar-Regolament IUU, bil-possibbiltà li l-Kummissjoni tidentifikah bħala pajjiż li ma jikkoperax fil-ġlieda kontra s-sajd IUU.

               (93)

               Skont l-Artikolu 32(1) tar-Regolament IUU, il-Kummissjoni għandha tinnotifika lit-Tajlandja bil-possibbiltà li tiġi identifikata bħala pajjiż terz li ma jikkoperax. Il-Kummissjoni għandha tieħu d-démarches kollha stipulati fl-Artikolu 32 tar-Regolament IUU fir-rigward tat-Tajlandja. Fl-interess ta’ amministrazzjoni tajba, għandu jiġi stabbilit perjodu ta’ żmien li matulu dak il-pajjiż jista’ jwieġeb bil-miktub għan-notifika u jirranġa s-sitwazzjoni.

               (94)

               Barra minn hekk, in-notifika lit-Tajlandja dwar il-possibbiltà li jiġi identifikat bħala pajjiż li l-Kummissjoni tqis li ma jikkoperax għall-finijiet ta’ din id-Deċiżjoni, la tipprekludi u lanqas ma tfisser b’mod awtomatiku li l-Kummissjoni jew il-Kunsill se jieħdu xi azzjoni sussegwenti għall-finijiet tal-identifikazzjoni u tal-istabbiliment ta’ lista ta’ pajjiżi li ma jikkoperawx.

         IDDEĊIDIET KIF ĠEJ:
   Artikolu Uniku
   It-Tajlandja għandha tiġi nnotifikata bil-possibbiltà li tiġi identifikata mill-Kummissjoni bħala pajjiż terz li ma jikkoperax fil-ġlieda kontra s-sajd illegali, mhux irrappurtat u mhux irregolat.

      Magħmul fi Brussell, il-21 ta’ April 2015.

            Għall-Kummissjoni

         Karmenu VELLA

            Membru tal-Kummissjoni

      (1)  ĠU L 286, 29.10.2008, p. 1.

      (2)  Informazzjoni (ksur fl-2010) miksuba mir-rapport tal-pajjiż “Accompanying developing countries in complying with the Implementation of Regulation (EC) No 1005/2008 on Illegal, Unreported and Unregulated (IUU) Fishing”, EuropeAid/129609/C/SER/Multi.

      (3)  Informazzjoni (ksur fl-2011) miksuba minn dejta tal-IOTC disponibbli fuq: http://www.iotc.org/sites/default/files/documents/proceedings/2012/coc/IOTC-2012-CoC09-R%5BE%5D.pdf u paġni 5-6 ta’ http://iotc.org/sites/default/files/documents/proceedings/2012/coc/IOTC-2012-CoC09-08a%5BE%5D.pdf fis-27.11.2014.

      (4)  Informazzjoni (ksur fl-2014) miksuba minn aħbarijiet tal-PNG Loop Online http://www.pngloop.com/2014/10/27/record-12-fishing-vessels-investigation-ffas-operation-kurukuru/ u http://www.emtv.com.pg/article.aspx?slug=Illegal-Fishing-Vessels-Apprehended& fl-20.11.2014.

      (5)  Informazzjoni miksuba mir-rapport tal-pajjiż “Accompanying developing countries in complying with the Implementation of Regulation (EC) No 1005/2008 on Illegal, Unreported and Unregulated (IUU) Fishing”, EuropeAid/129609/C/SER/Multi.

      (6)  Il-Pjan ta' Azzjoni Internazzjonali sabiex jiġi prevenut, skoraġġit u eliminat is-sajd illegali, mhux irrapportat u mhux irregolat, l-Organizzazzjoni tal-Ikel u l-Agrikoltura tan-Nazzjonijiet Uniti, 2001.

      (7)  Informazzjoni miġbura mir-rapport tal-pajjiż “Accompanying developing countries in complying with the Implementation of Regulation (EC) No 1005/2008 on Illegal, Unreported and Unregulated (IUU) Fishing, EuropeAid/129609/C/SER/Multi”.

      (8)  Ara n-nota f’qiegħ il-paġna 7.

      (9)  Informazzjoni misluta minn http://www.fao.org/fi/oldsite/FCP/en/THA/profile.htm

      (10)  Informazzjoni misluta minn http://hdr.undp.org/sites/all/themes/hdr_theme/country-notes/THA.pdf

      (11)  Informazzjoni misluta minn http://www.iotc.org/sites/default/files/documents/proceedings/2012/coc/IOTC-2012-CoC09-R%5BE%5D.pdf

      (12)  Informazzjoni misluta minn http://www.iotc.org/documents/report-eleventh-session-compliance-committee-0

      (13)  Informazzjoni misluta minn http://www.iotc.org/documents/response-possible-infractions-thailand-under-rop

      (14)  Informazzjoni misluta minn http://www.iotc.org/documents/report-eighth-session-iotc-working-party-ecosystems-and-bycatch

      (15)  Ara n-nota f’qiegħ il-paġna 12.

      (16)  ĠU L 378, 27.12.2006, p. 41.

      (17)  Il-lista tad-DAC ta’ riċevituri tal-ODA: http://www.oecd.org/dac/stats/documentupload/DAC%20List%20of%20ODA%20Recipients%202014%20final.pdf

      (18)  Ara n-nota f’qiegħ il-paġna 7.


title: Deċiżjoni tal-Kunsill tal- 15 ta' Novembru 2004 li taħtar 4 membri Taljani u tliet membri supplenti Taljani tal-Kumitat tar-Reġjuni

text:
               7.6.2006

               MT

               Il-Ġurnal Uffiċjali ta’ l-Unjoni Ewropea

               126

         DEĊIŻJONI TAL-KUNSILL
   tal-15 ta' Novembru 2004
   li taħtar 4 membri Taljani u tliet membri supplenti Taljani tal-Kumitat tar-Reġjuni
   (2004/783/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta tal-Gvern Taljan,
   Billi:

               (1)

               Id-Deċiżjoni tal-Kunsill tat-22 ta’ Jannar 2002 (1), li taħtar il-membri u l-membri supplenti tal-Kumitat tar-Reġjuni,

               (2)

               erba’ postijiet ta’ membri u tliet postijiet ta’ membri supplenti tal-Kumitat tar-Reġjuni saru vakanti wara r-riżenja tas-Sur Paolo AGOSTINACCHIO (IT), is-Sur Gianfranco LAMBERTI (IT), is-Sur Salvatore TATARELLA (IT) u s-Sur Riccardo VENTRE (IT), membri, u tas-Sur Gabriele BAGNASCO (IT), is-Sur Marcello MEROI (IT) u s-Sur Roberto PELLA (IT), membri supplenti, notifikati lill-Kunsill fis-7 ta’ Ottubru 2004,

         IDDEĊIEDA KIF ĠEJ:
   Artikolu uniku
   Huma b’dan maħtura għall-Kumitat tar-Reġjuni

               a)

               bħala membri:

                           1.

                           Is-Sur Giancarlo GABBIANELLI
                           Sindaco di Viterbo
                           biex jieħu post is-Sur Paolo AGOSTINACCHIO

                           2.

                           Is-Sur Paolo FONTANELLI
                           Sindaco di Pisa
                           biex jieħu post is-Sur Gianfranco LAMBERTI

                           3.

                           Is-Sur Savino Antonio SANTARELLA
                           Sindaco di Candela
                           biex jieħu post is-Sur Salvatore TATARELLA

                           4.

                           Is-Sur Roberto PELLA
                           Consigliere comunale di Cossato
                           biex jieħu post is-Sur Riccardo VENTRE

               b)

               bħala membri supplenti:

                           1.

                           Is-Sur Sergio CUCCO
                           Consigliere comunale di Vercelli
                           biex jieħu post is-Sur Gabriele BAGNASCO

                           2.

                           Is-Sur Vincenzo ZACCHEO
                           Sindaco di Latina
                           biex jieħu post is-Sur Marcello MEROI

                           3.

                           Is-Sur Errico BORRELLI
                           Sindaco di Belmonte del Sannio
                           biex jieħu post is-Sur Roberto PELLA

         għall-bqija tal-mandat tagħhom, li jintemm fil-25 ta’ Jannar 2006.

      Magħmula fi Brussel, nhar il-15 ta’ Novembru 2004.

            Għall-Kunsill,

            Il-President

         M. VAN DER HOEVEN

      (1)  ĠU L 24 tas-26.1.2002, p. 38


title: 2009/664/KE: Deċiżjoni tal-Parlament Ewropew tat- 23 ta’ April 2009 dwar l-għeluq tal-kontijiet tal-Kulleġġ Ewropew tal-Pulizija għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/161

         DEĊIŻJONI TAL-PARLAMENT EWROPEW
   tat-23 ta’ April 2009
   dwar l-għeluq tal-kontijiet tal-Kulleġġ Ewropew tal-Pulizija għas-sena finanzjarja 2007
   (2009/664/KE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Kulleġġ Ewropew tal-Pulizija għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Kulleġġ Ewropew tal-Pulizija għas-sena finanzjarja 2007, flimkien mat-tweġibiet tal-Kulleġġ (2),

               —

               wara li kkunsidra r-rakkomandazzjonijiet tal-Kunsill tal-10 ta’ Frar 2009 (5588/2009 – C6-0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill 2005/681/JHA tal-20 ta’ Settembru 2005 li tistabbilixxi l-Kulleġġ Ewropew tal-Pulizija (CEPOL) u li tħassar id-Deċiżjoni 2000/820/JHA (4), u b’mod partikolari l-Artikolu 16 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Libertajiet Ċivili, il-Ġustizzja u l-Intern (A6-0160/2009),

               1.

               Jinnota li l-kontijiet annwali definittivi tal-Kulleġġ Ewropew tal-Pulizija huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet annwali tal-Kulleġġ Ewropew tal-Pulizija għas-sena finanzjarja 2007;

               3.

               Jagħti istruzzjonijiet lill-President tiegħu biex jgħaddi din id-Deciżjoni lid-Direttur tal-Kulleġġ Ewropew tal-Pulizija, lill-Kunsill, lill-Kummissjoni u lill-Qorti tal-Awdituri, u sabiex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 278, 31.10.2008, p. 51.

      (2)  ĠU C 311, 5.12.2008, p. 136.

      (3)  ĠU L 248, 16.9.2002, p. 1.

      (4)  ĠU L 256, 1.10.2005, p. 63.

      (5)  ĠU L 357, 31.12.2002, p. 72.


title: Deċiżjoni tal-Kunsill (PESK) 2015/202 tad- 9 ta' Frar 2015 li temenda d-Deċiżjoni 2010/656/PESK li ġġedded il-miżuri restrittivi kontra l-Côte d'Ivoire

text:
                  10.2.2015

                  MT

                  Il-Ġurnal Uffiċjali tal-Unjoni Ewropea

                  L 33/37

         DEĊIŻJONI TAL-KUNSILL (PESK) 2015/202
         tad-9 ta' Frar 2015
         li temenda d-Deċiżjoni 2010/656/PESK li ġġedded il-miżuri restrittivi kontra l-Côte d'Ivoire
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Billi:

                     (1)

                     Fid-29 ta' Ottubru 2010, il-Kunsill adotta d-Deċiżjoni 2010/656/PESK (1).

                     (2)

                     Deroga mill-projbizzjoni fuq il-bejgħ, il-provvista, it-trasferiment jew l-esportazzjoni ta' tagħmir li jista' jintuża għar-ripressjoni interna għandha tiġi introdotta sabiex tippermetti l-bejgħ, il-provvista, it-trasferiment jew l-esportazzjoni ta' ċerti oġġetti għall-użu ċivili biss fi proġetti ta' tħaffir ta' minjieri jew ta' infrastruttura.

                     (3)

                     Tinħtieġ aktar azzjoni mill-Unjoni sabiex tiġi implimentata dik il-miżura,

               ADOTTA DIN ID-DEĊIŻJONI:

            Artikolu 1
            Fid-Deċiżjoni 2010/656/PESK, jiddaħħal l-Artikolu li ġej:

                  “Artikolu 1a
                  L-Artikolu 1 m'għandux japplika għall-bejgħ, il-provvista, it-trasferiment jew l-esportazzjoni ta' ċertu tagħmir li jista' jintuża għar-ripressjoni interna fejn it-tagħmir jintuża għall-użu ċivili biss fi proġetti ta' tħaffir ta' minjieri jew ta' infrastruttura, soġġett għall-awtorizzazzjoni skont il-każ mill-awtoritajiet kompetenti tal-Istat Membru li qed jesporta.”

            .

            Artikolu 2
            Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni f'Il-Ġurnal Uffiċjali tal-Unjoni Ewropea.

            Magħmul fi Brussell, id-9 ta' Frar 2015.

                  Għall-Kunsill

                  Il-President

               F. MOGHERINI

            (1)  Id-Deċiżjoni tal-Kunsill 2010/656/PESK tad-29 ta' Ottubru 2010 dwar il-miżuri restrittivi kontra l-Côte d'Ivoire (ĠU L 285, 30.10.2010, p. 28).


title: Deċiżjoni tal-Kummissjoni tat- 2 ta’ Lulju 2012 li temenda d-Deċiżjoni tal-Kummissjoni C(2009) 770 dwar l-adozzjoni tad-Dokument ta’ Referenza dwar l-Aqwa Tekniki Disponibbli għall-Effiċjenza fl-Użu tal-Enerġija  Test b’relevanza għaż-ŻEE

text:
               6.7.2012

               MT

               Il-Ġurnal Uffiċjali tal-Unjoni Ewropea

               C 198/3

         DEĊIŻJONI TAL-KUMMISSJONI
   tat-2 ta’ Lulju 2012
   li temenda d-Deċiżjoni tal-Kummissjoni C(2009) 770 dwar l-adozzjoni tad-Dokument ta’ Referenza dwar l-Aqwa Tekniki Disponibbli għall-Effiċjenza fl-Użu tal-Enerġija
   (Test b’relevanza għaż-ŻEE)
   2012/C 198/04
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2008/1/KE tal-Parlament Ewropew u tal-Kunsill tal-15 ta’ Jannar 2008 dwar il-prevenzjoni u l-kontroll integrati tat-tniġġis (1), u b'mod partikolari l-Artikolu 17(2) tagħha,
   Wara li kkunsidrat id-Deċiżjoni tal-Kummissjoni tas-7 ta’ Novembru 2001 (2), li permezz tagħha l-Kummissjoni ħadet id-deċiżjoni li tiddelega lid-Direttur Ġenerali għall-Ambjent is-setgħa li jadotta, f’isem u taħt ir-responsabbiltà tal-Kummissjoni, it-testi sħaħ tad-dokumenti ta’ referenza dwar l-Aqwa Tekniki Disponibbli,
   Billi:

               (1)

               L-Artikolu 17(2) tad-Direttiva 2008/1/KE jipprevedi l-iskambju ta’ informazzjoni bejn l-Istati Membri u l-industriji konċernati dwar l-aqwa tekniki disponibbli u biex il-Kummissjoni tippubblika r-riżultati tal-iskambju;

               (2)

               Bid-Deċiżjoni tal-Kummissjoni C(2009) 770 tat-3 ta’ Frar 2009, il-Kummissjoni adottat it-test sħiħ tad-Dokument ta’ Referenza dwar l-Aqwa Tekniki Disponibbli għall-Effiċjenza fl-Użu tal-Enerġija li huwa disponibbli fuq l-Internet (3);

               (3)

               Waslu bosta ilmenti għand il-Kummissjoni minn kompetituri li qalu li l-kumpanija “PVT technology” kienet qed tabbuża mid-Dokument ta’ Referenza dwar l-Aqwa Tekniki Disponibbli għall-Effiċjenza fl-Użu tal-Enerġija għal skopijiet ta’ kummerċjalizzazzjoni, filwaqt li telenka ukoll is-senser Poetter bħala eżempju tal-aqwa tekniki disponibbli għall-effiċjenza fl-użu tal-enerġija.

               (4)

               Id-Dokument ta’ Referenza dwar l-Aqwa Tekniki Disponibbli għall-Effiċjenza fl-Użu tal-Enerġija għandu jkun emendat fit-Taqsima 2.10.4 billi titħassar tal-ħolqa http://www.pvt-tec.de fis-subintestatura ‘Informazzjoni ta’ Referenza’.

         IDDEĊIEDIET KIF ĠEJ:
   Artikolu uniku
   Il-ħolqa http://www.pvt-tec.de fis-subintestatura “Informazzjoni ta’ referenza” fit-Taqsima 2.10.4 tad-Dokument ta’ Referenza dwar l-Aqwa Tekniki Disponibbli għall-Effiċjenza fl-Użu tal-Enerġija għandha titħassar.

      Magħmula fi Brussel, it-2 ta’ Lulju 2012.

            Għall-Kummissjoni, b’delega

            Id-Direttur Ġenerali għall-Ambjent

         Karl FALKENBERG

      (1)  ĠU L 24, 29.1.2008, p. 8.

      (2)  SEC(2001) 1738.

      (3)  http://eippcb.jrc.es/reference/ene.html


title: Id-Deċiżjoni tal-Kunsill tat-22 ta' Meju 2000 li tistabbilixxi Kumitat għall-amministrazzjoni ta' kriżijiet b'aspett ċivili

text:
Avviż Legali Importanti

|

32000D0354

Official Journal L 127 , 27/05/2000 P. 0001 - 0001

		Id-Deċiżjoni tal-Kunsilltat-22 ta' Meju 2000li tistabbilixxi Kumitat għall-amministrazzjoni ta' kriżijiet b'aspett ċivili(2000/354/CFSP)IL-KUNSILL TA' L-UNJONI EWROPEA,Wara li kkunsidra t-Trattat ta'l-Unjoni Ewropea partikolarment l-Artikolu 28(1) tiegħu,Wara li kkunsidra t-Trattat li jistabbilixxi l-Komunitajiet Ewropej partikolarment l-Artikolu 207 tiegħu,Billi:(1) Fil-qafas biex tissaħħaħ il-Politika Barranija u ta' Sigurtà Komuni, partikolarment Sigurtà Komuni Ewropea u Difiża Politika previst fl-Artikolu 17 tat-Trattat ta' l-Unjoni Ewropea, il-Kunsill Ewropew, li ltaqa' f'Helsinki fl-10 u fil-11 ta'Diċembru 1999 saqsa l-Presidenza, flimkien mas-Segretarju Ġenerali/Rappreżentant Għoli biex ikomplu bix-xogħol fil-Kunsill ta' l-Affarijiet Ġenerali dwar l-aspetti kollha tar-rapport tal-Presidenza, u dwar l-amministrazzjon ta' kriżijiet b'aspett ċivili.(2) Il-Kunsill Ewropew li ltaqa' fil-Lisbona fit-23 u fl-24 ta' Marzu 2000 stieden il-Kunsill biex jistabbilixxi kunsill għall-amministrazzjoni ta'kriżijiet b'aspett ċivili sa jew waqt il-laqgħa f'Feira.(3) Deċiżjonijiet dwar l-għodda għall-amministrazzjoni ta' kriżijiet b'aspett ċivili skond it-Trattat ta'l-UE għandhom jittieħdu skond il-proċeduri previsti f'dak it-Trattat.(4) Il-Kunsill Ewropew waqt il-laqgħa f'Helsinki ġibed l-attenzjoni għall-bżonn li tissaħħaħ s-sensibilità u l-effiċjenza tar-riżorsi u ta'l-għodda tal-Komunità, kif ukoll is-sinerġija tagħhom.(5) L-iskambju ta' informazjoni u l-kordinazzjoni t'għodda għall-amministrazzjon ta' kriżijiet b'aspett ċivili jiffaċilitaw, inter alia, ix-xogħol tal-Mekkaniżmu Kordinattiv tas-Segretarjat Ġenerali tal-Kunsill, u l-Kunsill Ewropew, f'Helsinki, approva li dan il-kunsill jiġi stabbilit,IDDEĊIEDA DAN LI ĠEJ:Artikolu 1Kumitat għall-amministrazzjoni ta' kriżijiet b'aspett ċivili li huwa kompost minn rappreżentanti ta'l-Istati Membri huwa hawnhekk stabbilit.Artikolu 2Il-Kumitat għandu jaħdem bħala grupp ta' ħidma tal-Kunsill u għandu jirrapporta lill-Kumitat Permanenti tar-Rappreżentanti. Għandu jipprovdi informazzjoni, jifformula rakkomandazzjonijiet u jagħti pariri fuq l-amministrazzjon ta' kriżijiet b'aspett ċivili lill-Kumitat temporanju tal-Politika u tas-Sigurtà u lill-korpi oħra tal-Kunsill kif xieraq skond il-kompetenzi rispettivi tagħhom.Artikolu 3Din id-Deċiżjoni għandha tidħol fis-seħħ fid-data ta' l-adozzjoni tagħha.Artikolu 4Din id-Deċizjoni għandha tiġi ppubblikata fil-Ġurnal Uffiċjail tal-Komunitajiet Ewropej.Magħmul fi Brussell, fit-22 ta' Mejju 2000.Għall-KunsillIl-PresidentJ. Gama--------------------------------------------------


title: Deċiżjoni tal-Kunsill (UE) 2015/1891 tal-1 ta’ Ottubru 2015 dwar il-konklużjoni, f’isem l-Unjoni Ewropea u l-Istati Membri tagħha, tal-Protokoll mal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda u l-Eks-Repubblika Jugoslava tal-Maċedonja, min-naħa l-oħra, sabiex jittieħed kont tal-adeżjoni tar-Repubblika tal-Kroazja mal-Unjoni Ewropea

text:
                  23.10.2015

                  MT

                  Il-Ġurnal Uffiċjali tal-Unjoni Ewropea

                  L 279/1

            DEĊIŻJONI TAL-KUNSILL (UE) 2015/1891
      tal-1 ta’ Ottubru 2015
      dwar il-konklużjoni, f’isem l-Unjoni Ewropea u l-Istati Membri tagħha, tal-Protokoll mal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda u l-Eks-Repubblika Jugoslava tal-Maċedonja, min-naħa l-oħra, sabiex jittieħed kont tal-adeżjoni tar-Repubblika tal-Kroazja mal-Unjoni Ewropea
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217, flimkien mal-punt (a)(i) tat-tieni subparagrafu tal-Artikolu 218(6) u t-tieni subparagrafu tal-Artikolu 218(8) tiegħu,
      Wara li kkunsidra l-Att tal-Adeżjoni tal-Kroazja u b’mod partikolari t-tieni subparagrafu tal-Artikolu 6(2),tiegħu,
      Wara li kkunsidra l-proposta mill-Kummissjoni Ewropea,
      Wara li kkunsidra l-kunsens tal-Parlament Ewropew,
      Billi:

                  (1)

                  Skont id-Deċiżjoni tal-Kunsill 2014/665/UE (1), il-Protokoll mal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Eks-Repubblika Jugoslava tal-Maċedonja, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (“il-Protokoll”), ġie ffirmat, soġġett għall-konklużjoni tiegħu.

                  (2)

                  Il-konklużjoni tal-Protokoll hija soġġetta għal proċedura separata fir-rigward ta’ kwistjonijiet li jaqgħu fil-kompetenza tal-Komunità Ewropea tal-Enerġija Atomika.

                  (3)

                  Il-Protokoll għandu jiġi approvat.

            ADOTTA DIN ID-DEĊIŻJONI:
      Artikolu 1
      Il-Protokoll tal-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Eks-Repubblika Jugoslava tal-Maċedonja, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea, qiegħed b’dan jiġi approvat f’isem l-Unjoni u l-Istati Membri tagħha (*).
      Artikolu 2
      Il-President tal-Kunsill huwa b’dan awtorizzat jaħtar il-persuna(i) mogħtija s-setgħa li tiddepożita, f’isem l-Unjoni u l-Istati Membri tagħha, l-istrumenti ta’ approvazzjoni previsti fl-Artikolu 12(2) tal-Protokoll.
      Artikolu 3
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fil-Luxembourg, l-1 ta’ Ottubru 2015.

               Għall-Kunsill

               Il-President

            É. SCHNEIDER

         (1)  ĠU L 276, 18.9.2014, p. 1.

         (*)  It-test tal-Protokoll ġie ppubblikat flimkien mad-deċiżjoni dwar il-firma.


title: 2010/364/: Deċiżjoni tal-Kunsill tal- 24 ta’ Ġunju 2010 dwar il-konklużjoni tal-Ftehim bejn il-Komunità Ewropea u l-Kunsill tal-Ministri tar-Repubblika tal-Albanija dwar ċerti aspetti tas-servizz tal-ajru

text:
               1.7.2010

               MT

               Il-Ġurnal Uffiċjali tal-Unjoni Ewropea

               L 166/16

         DEĊIŻJONI TAL-KUNSILL
   tal-24 ta’ Ġunju 2010
   dwar il-konklużjoni tal-Ftehim bejn il-Komunità Ewropea u l-Kunsill tal-Ministri tar-Repubblika tal-Albanija dwar ċerti aspetti tas-servizz tal-ajru
   (2010/364/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(6)(a) u l-ewwel subparagrafu tal-Artikolu 218(8) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew ,
   Billi:

               (1)

               Fil-5 ta’ Ġunju 2003, il-Kunsill awtorizza lill-Kummissjoni biex tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi ftehimiet bilaterali eżistenti bi ftehim Komunitarju.

               (2)

               F’isem il-Komunità, il-Kummissjoni nnegozjat ftehim mar-Repubblika tal-Albanija dwar ċerti aspetti tas-servizzi tal-ajru (minn hawn ‘il quddiem imsejjaħ il-“Ftehim”) f’konformità mal-mekkaniżmi u d-direttivi fl-Anness għad-Deċiżjoni tal-Kunsill li tawtorizza lill-Kummissjoni biexi tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi ftehim bilaterali eżistenti bi ftehim Komunitarju.

               (3)

               Il-ftehim ġie ffirmat f’isem il-Komunità fil-5 ta’ Mejju 2006 suġġett għall-konklużjoni possibbli tiegħu f’data aktar tard, b’konformità mad-Deċiżjoni tal-Kunsill 2006/716/KE (1).

               (4)

               Wara d-dħul fis-seħħ tat-Trattat ta’ Liżbona fl-1 ta’ Diċembru 2009, l-Unjoni Ewropea għandha tagħmel notifika lir-Repubblika tal-Albanija fir-rigward tal-fatt li l-Unjoni Ewropea ssostitwiet u ssuċċediet lill-Komunità Ewropea.

               (5)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn il-Komunità Ewropea l-Kunsill tal-Ministri tar-Repubblika tal-Albanija dwar ċerti aspetti tas-servizzi tal-ajru huwa b’dan approvat f’isem l-Unjoni (2).
   Artikolu 2
   Il-President tal-Kunsill huwa b’dan awtorizzat li jinnomina l-persuna li għandha s-setgħa tagħmel in-notifika prevista fl-Artikolu 8(1) tal-Ftehim u li jagħmel din in-notifika:

      “Bħala konsegwenza tad-dħul fis-seħħ tat-Trattat ta’ Liżbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea u minn dik id-data teżerċita d-drittijiet u tassumi l-obbligi kollha tal-Komunità Ewropea. Għalhekk, referenzi għall-‘Komunità Ewropea’ fit-test tal-Ftehim għandhom, fejn xieraq, jinqraw bħala ‘l-Unjoni Ewropea’.”.

      Magħmul(a) fil-Lussemburgu, l-24 ta’ Ġunju 2010.

            Għall-Kunsill

            Il-President

         J. BLANCO LÓPEZ

      (1)  ĠU L 294, 25.10.2006, p. 51.

      (2)  Il-Ftehim bejn il-Komunità Ewropea u l-Kunsill tal-Ministri tar-Repubblika tal-Albanija dwar ċerti aspetti tas-servizzi tal-ajru ġie ppubblikat fil-ĠU L 294, 25.10.2006, p. 52 flimkien mad-deċiżjoni dwar l-iffirmar.


title: Id-deċiżjoni tal-Kummissjoni tat- 18 ta' Mejju 2004 li taċċetta l-garanziji offruti in konnessjoni mal-proċeduri anti-dumping relattivi għall-importazzjoni tal-karbur tas-silikon li oriġina fost l-oħrajn fl-Ukraina.

text:
               12.10.2005

               MT

               Il-Ġurnal Uffiċjali ta’ l-Unjoni Ewropea

               3

         ID-DEĊIŻJONI TAL-KUMMISSJONI
   tat-18 ta' Mejju 2004
   li taċċetta l-garanziji offruti in konnessjoni mal-proċeduri anti-dumping relattivi għall-importazzjoni tal-karbur tas-silikon li oriġina fost l-oħrajn fl-Ukraina.
   (2004/498/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 Deċember 1995 dwar il-ħarsien ta' dumped imports minn pajjiżi li m'humiex membri tal-Komunità Ewropea (1), kif l-aħħar emendat mir-Regolament (KE) Nru 461/2004 (2)(ir-Regolament bażiku), u b'mod partikolari l-Artikoli 8, 11 (3), 21 u 22 (ċ) tiegħu,
   Wara li kkonsultat l-Kumitat Konsultattiv,
   Billi:
   A.   PROĊEDURA
   1.   Miżuri fis-seħħ

               (1)

               Bir-Regolament (KE) Nru 1100/2000 (3) il-Kunsill impona dazju anti-dumping definittiv fuq l-importazzjoni fil-Komunità ta' karbur tas-silikon (“il-prodott ikkonċernat”) li joriġinaw mill-Ukraina. Bir-Regolament (KE) Nru 991/2004 (4) il-Kunsill emenda r-Regolament (KE) Nru 1100/2000.

               (2)

               Ir-rata ta' dazju applikabbli għall-prezz nett, ħieles minn taxxa mal-fruntiera Komunitarja, qabel id-dazju, hija stabbilita għal 24 % għall-importazzjoni tal-prodott ikkonċernat li joriġina mill-Ukraina.

         2.   Investigazzjoni

               (3)

               Fl-20 ta' Marzu 2004 il-Kummissjoni ħabbret permezz tal-pubblikazzjoni ta' avviż fil-Ġurnal Uffiċjali ta' l-Unjoni Ewropea
                   (5) il-bidu ta' rapport temporanju parzjali tal-miżuri fis-seħħ (“il-miżuri”) sussegwenti għall-Artikolu 11 (3) u 22 (ċ) tar-Regolament bażiku.

               (4)

               Ir-rapport tnieda fuq inizjattiva tal-Kummissjoni sabiex jivvaluta jekk, bħala konsegwenza tat-tkabbir ta' l-Unjoni Ewropea fl-1 ta' Mejju 2004 (“Tkabbir”) u, b'konsiderazzjoni ta' l-aspett ta' l-interessi tal-Komunità, hemmx il-ħtieġa li jiġu adottati l-miżuri sabiex jiġi evitat effett eċċessivament negattiv u mhux mistenni fuq il-partijiet interessati kollha inklużi l-utenti, id-distributuri u l-konsumaturi.

               (5)

               Il-partijiet kollha interessati, inklużi l-Komunità industrijali, l-assoċjazzjonijiet tal-produtturi jew utenti tal-Komunità, il-produtturi/esportaturi tal-pajjiżi kkonċernati, l-importaturi u l-assoċjazzjonijiet tagħhom u l-awtoritajiet kompetenti tal-pajjiżi kkonċernati kif ukoll partijiet interessati fl-għaxar Stati Membri ġodda li daħlu fl-Unjoni Ewropea fl-1 ta' Mejju 2004 (“l-UE10”), kienu infurmati bil-ftuħ ta' l-inkjesta u kellhom il-possibbiltà li jagħtu l-opinjonijiet tagħhom bil-miktub, li jressqu informazzjoni u li jipprovdu elementi ta' prova fiż-żmien stipulat kif maħruġ fl-avviż tal-ftuħ. Intlaqgħet it-talba tal-partijiet kollha interessati li staqsew u wrew li għandhom raġunijiet l-għala kellu jiġi konċess lilhom smigħ.

         3.   Riżultat ta' l-inkjesta

               (6)

               Kif jirriżulta mir-Regolament tal-Kunsill (KE) Nru 991/2004, l-inkjesta kkonkludiet li fl-interess tal-Komunità jeħtieġ jiġu adattati l-miżuri fis-seħħ sakemm dan l-adattament ma jippreġudikax b'mod konsiderevoli l-livell mixtieq ta' difiża kummerċjali.

         4.   Garanziji

               (7)

               Konformi mal-konklużjonijiet tar-Regolament (KE) 991/2004, il-Kummissjoni bi qbil ma' l-Artikolu 8 (2) tar-Regolament bażiku, issuġġeriet garanzija lill-kumpanija kkonċernati. B'riżultat ta' dan, garanzija ġiet sussegwentement offruti minn produttur esportatur wieħed tal-prodott in kwistjoni fl-Ukraina — Kumpanija bi Stokks miftuħa u konġunta “Zaporozhsky Abrasivny Ċombinat”.

               (8)

               Għandu jiġi osservat li fl-applikazzjoni ta' l-Artikolu 22 (ċ) tar-Regolament bażiku, din il-garanzija hija kkunsidrati bħala miżuri speċjali ladarba, konformi mal-konklużjonijiet tar-Regolament (KE) 991/2004, m'humiex direttament ekwivalenti għal xi dazju ta' anti-dumping.

               (9)

               Madankollu konformi mar-Regolament (KE) 991/2004, il-garanziji jobbligaw kull produttur esportatur li jirrispetta l-kwota ta' l-esportazzjoni. Apparti dan biex ikun possibbli l-kontroll tal-garanziji, il-produtturi esportaturi kkonċernati ddeċidew ukoll li jirrispettaw għal kollox l-iskemi ta' bejgħ tradizzjoni lill-konsumaturi individwali fl-UE10. Il-produttur esportatur jaf wkoll li jekk jinstab li dawn il-bixriet ta' bejgħ jinbidlu konsiderevolment, jew jekk il-garanziji jsiru b'xi mod diffiċli jew impossibli li jiġu kkontrollati, l-Kummissjoni hija awtorizzata li tirtira l-aċċettazzjoni ta' l-impenn tal-kumpanija u minflokha timponi dazji anti-dumping definittivi, jew inkella tista' timmodifika l-livelli tal-kwoti jew tieħu azzjoni korrettiva oħra.

               (10)

               Hija wkoll kundizzjoni tal-garanziji li jekk dawn jinkisru b'xi mod, il-Kummissjoni tkun intitolata li tirtira l-aċċettazzjoni u timponi minflokom dazji anti-dumping definittivi.

               (11)

               Il-kumpanija ser tipprovdi wkoll lill-Kummissjoni b'informazzjoni dettaljata u regolari fuq l-esportazzjoni tagħha fil-Komunità u dan ifisser li l-Kummissjoni tkun tista' tikkontrolla l-garanziji b'mod effettiv.

               (12)

               Sabiex il-Kummissjoni tkun tista' tikkontrolla b'mod effettiv ir-rispett tal-garanziji min-naħa tal-kumpaniji meta t-talba għar-rilaxx ta' ċirkolazzjoni ħielsa sussegwenti għall-garanzija tiġi ppreżentata lill-awtorità tad-dwana rilevanti, l-eżenzjoni mid-dazju tkun kondizzjonali għall-preżentazzjoni tal-fattura li jkun fiha għallinqas l-informazzjoni mniżżla fl-anness għar-Regolament tal-Kunsill (KE) 991/2004. Dan il-livell ta' informazzjoni huwa meħtieġ ukoll sabiex l-awtoritajiet tad-dwana jkunu jistgħu jivverifikaw bi preċiżjoni biżżejjed li l-kunsinna taqbel mad-dokumenti kummerċjali. Fil-każ li ebda fattura ta' dan it-tip ma tiġi ppreżentata, jew meta ma tkunx taqbel mal-prodott ippreżentat lid-dwana, id-dazju anti-dumping xieraq ikollu minflok jitħallas.

               (13)

               In konsiderazzjoni ta' dan li ntqal hawn fuq, l-offerta ta' garanzija hija kkunsidrata aċċettabbli.

               (14)

               L-aċċettazzjoni tal-garanziji hija limitata għall-perjodu inizzjali ta' sitt xhur, bla ħsara għat-tul normali tal-miżuri, liema miżuri jiskadu wara dan il-perjodu, sakemm il-Kummissjoni ma tikkunsidrax xieraq li testendi l-perjodu ta' applikazzjoni ta' miżuri speċjali għal sitt xhur oħra.

         ADOTTAT DIN ID-DEĊIŻJONI.
   Artikolu 1
   Il-garanziji offruti mill-produtturi esportaturi msemmija hawn taħt, in konnessjoni mal-proċeduri anti-dumping li jikkonċernaw l-importazzjoni tal-karbur tas-silikon li joriġina mill-Ukraina, huma minn hawn `il quddiem aċċettati.

               Pajjiż

               Kumpanija

               Kodiċi Addizzjonali Tariċ

               Ukraina

               Prodott hu esportat minn Kumpanija bi Stokks Miftuħa u Konġunta “Zaporozhsky Abrasivny Ċombinat”, Zaporozhye, Ukraina lill-ewwel konsumatur indipendenti fil-Komunità li jopera bħala importatur.

               A523

         Artikolu 2
   Din id-deċiżjoni tidħol fis-seħħ l-għada tal-pubblikazzjoni tagħha fil-Ġurnal Uffiċjali ta' l-Unjoni Ewropea u tibqa' fis-seħħ għall-perjodu ta' sitt xhur.

      Magħmul Brussell, fit-18 ta' Mejju 2004.

            Għall-Kummissjoni

         Pascal LAMY

            Membru tal-Kummissjoni

      (1)  ĠU L 56, tas-6.3.1996, p. 1.

      (2)  ĠU L 77, tat-13.3.2004, p. 12.

      (3)  ĠU L 125, tas-26.5.2000, p. 3.

      (4)  ĠU L 182, tat-18.5.2004, p. 18.

      (5)  ĠU Ċ 70, ta' l-20.3.2004, p. 15.


title: 2010/119/CFSP: Deċiżjoni tal-Kunsill 2010/119/PESK tal- 25 ta’ Frar 2010 li testendi u temenda l-mandat tar-Rappreżentant Speċjali tal-Unjoni Ewropea għall-Unjoni Afrikana

text:
               26.2.2010

               MT

               Il-Ġurnal Uffiċjali tal-Unjoni Ewropea

               L 49/26

         DEĊIŻJONI TAL-KUNSILL 2010/119/PESK
   tal-25 ta’ Frar 2010
   li testendi u temenda l-mandat tar-Rappreżentant Speċjali tal-Unjoni Ewropea għall-Unjoni Afrikana
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-6 ta' Diċembru 2007, il-Kunsill adotta l-Azzjoni Konġunta 2007/805/PESK (1) li taħtar lis-Sur Koen VERVAEKE bħala Rappreżentant Speċjali tal-Unjoni Ewropea (RSUE) għall-Unjoni Afrikana (UA).

               (2)

               Fl-1 ta' Diċembru 2008, il-Kunsill adotta l-Azzjoni Konġunta 2008/898/PESK (2) li testendi l-mandat tar-RSUE sat-28 ta' Frar 2010.

               (3)

               Il-mandat tar-RSUE għandu jiġi estiż sal-31 ta' Awwissu 2010. Madankollu, il-mandat tar-RSUE jista' jiġi tterminat qabel, jekk il-Kunsill jiddeċiedi hekk, fuq rakkomandazzjoni tar- Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) wara d-dħul fis-seħħ tad-Deċiżjoni li tistabbilixxi s-Servizz Ewropew għall-Azzjoni Esterna.

               (4)

               Ir-RSUE għandu jimplimenta l-mandat tiegħu fil-kuntest ta' sitwazzjoni li tista' tiddeterjora u li tista' tagħmel ħsara lill-objettivi tal-Politika Estera u ta' Sigurtà Komuni, kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   L-Azzjoni Konġunta 2008/898/PESK hija b'dan emendata kif ġej:

               (1)

               l-Artikolu 1 huwa sostitwit b’dan li ġej:
               “Artikolu 1
               Rappreżentant Speċjali tal-Unjoni Ewropea
               Il-mandat tas-Sur Koen VERVAEKE bħala RSUE għall-UA huwa b'dan estiż sat-31 ta' Awwissu 2010. Il-mandat tar-RSUE jista' jiġi tterminat qabel, jekk il-Kunsill jiddeċiedi hekk, fuq rakkomandazzjoni tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) wara d-dħul fis-seħħ tad-Deċiżjoni li tistabbilixxi s-Servizz Ewropew għall-Azzjoni Esterna.”

               (2)

               fl-Artikolu 3, il-kliem introduttiv tal-ewwel paragrafu u l-punti (a) u (k) huma sostitwiti b'dan li ġej:
               “Sabiex jinkisbu l-aspetti tal-Politika Estera u ta' Sigurtà Komuni (PESK)/Politika ta' Sigurtà u Difiża Komuni (PSDK) tal-objettivi msemmijin fl-Artikolu 2, il-mandat tar-RSUE għandu jkun li:

                           (a)

                           isaħħaħ l-influwenza ġenerali tal-UE fi, u l-koordinazzjoni ta', id-djalogu mal-UA u l-Kummissjoni tagħha f'Addis Ababa, dwar il-firxa sħiħa ta' kwistjonijiet tal-PESK/PSDK koperti mir-relazzjoni UE-UA;

                           (k)

                           jżomm kuntatti mill-qrib u jippromwovi l-koordinazzjoni ma' msieħba internazzjonali prinċipali tal-UA preżenti f'Addis Ababa, speċjalment in-Nazzjonijiet Uniti, iżda wkoll ma' atturi mhux statali dwar il-firxa sħiħa ta' kwistjonijiet tal-PESK/PSDK koperti mir-relazzjoni UE-UA.”

               (3)

               l-Artikolu 4 huwa sostitwit b'dan li ġej:
               “Artikolu 4
               Implimentazzjoni tal-mandat
               1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
               2.   Il-Kumitat Politiku u ta' Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.”

               (4)

               l-Artikolu 5(1) u (2) huwa sostitwit b’dan li ġej:
               “1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Jannar 2009 sal-31 ta' Awwissu 2010 għandu jkun ta' EUR 1 850 000.
               2.   In-nefqa ffinanzjata mill-ammont stipulat fil-paragrafu 1 għandha tkun eleġibbli mill-1 ta' Jannar 2009. In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni Ewropea.”

               (5)

               l-Artikolu 6(1) huwa sostitwit b'dan li ġej:
               “1.   Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tat-tim tiegħu. It-tim għandu jinkludi l-kompetenzi dwar kwistjonijiet speċifiċi ta' politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tat-tim tiegħu.”

               (6)

               l-Artikolu 9(2) huwa sostitwit b'dan li ġej:
               “2.   Id-delegazzjoni tal-Unjoni u/jew l-Istati Membri, skont il-każ, għandhom jipprovdu appoġġ loġistiku fir-reġjun.”

               (7)

               fl-Artikolu 10, il-punt (d) huwa sostitwit b'dan li ġej:

                           “(d)

                           jiżgura li jiġu implimentati r-rakkomandazzjonijiet kollha maqbula, magħmula wara valutazzjonijiet regolari ta' sigurtà, u jippreżenta lir-RGħ, lill-Kunsill u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport intermedju u tar-rapport dwar l-implimentazzjoni tal-mandat.”

               (8)

               l-Artikolu 11 huwa sostitwit b'dan li ġej:
               “Artikolu 11
               Rappurtar
               Ir-RSUE għandu jipprovdi regolarment lir-RGħ u lill-KPS b'rapporti bil-fomm u bil-miktub. Jekk ikun meħtieġ, ir-RSUE għandu jirrapporta wkoll lill-gruppi ta' ħidma tal-Kunsill. Rapporti regolari bil-miktub għandhom jiġu ċċirkolati permezz tan-netwerk COREU. Fuq ir-rakkomandazzjoni tar-RGħ jew tal-KPS, ir-RSUE jista’ jipprovdi rapporti lill-Kunsill Affarijiet Barranin.”

               (9)

               l-Artikolu 12 huwa sostitwit b'dan li ġej:
               “Artikolu 12
               Il-koordinazzjoni
               Ir-RSUE għandu jippromwovi l-koordinazzjoni politika ġenerali tal-Unjoni. Huwa għandu jgħin sabiex jiġi żgurat li l-istrumenti kollha tal-Unjoni fil-post jintużaw b'mod koerenti sabiex jinkisbu l-objettivi ta' politika tal-Unjoni. L-attivitajiet tar-RSUE għandhom ikunu koordinati ma' dawk tal- Kummissjoni, kif ukoll ma' dawk ta' RSUE oħrajn attivi fir-reġjun skont ma' jkun il-każ. Ir-RSUE għandu jipprovdi lill-missjonijiet tal-Istati Membri u lid-delegazzjonijiet tal-Unjoni aġġornamenti regolari ta' informazzjoni.
               Fuq il-post, għandha tinżamm koperazzjoni mall-Kapijiet tad-delegazzjonijiet tal-Unjoni fir-reġjun u mal-Kapijiet ta' Missjoni tal-Istati Membri li għandhom jagħmlu mill-aħjar sabiex jassistu lir-RSUE fl-implimentazzjoni tal-mandat. Ir-RSUE għandu jikkollabora wkoll ma' atturi internazzjonali u reġjonali oħra fuq il-post.”

         Artikolu 2
   Ir-RSUE għandu jippreżenta rapport dwar l-implimentazzjoni tal-mandat lir-RGħ, lill-Kunsill u lill-Kummissjoni qabel it-tmiem tal-mandat.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mill-1 ta’ Marzu 2010.
   Artikolu 4
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, il-25 ta’ Frar 2010.

            Għall-Kunsill

            Il-President

         A. PÉREZ RUBALCABA

      (1)  ĠU L 323, 8.12.2007, p. 45.

      (2)  ĠU L 322, 2.12.2008, p. 50.